REGOLAMENT TA' IMPLIMENTAZZJONI TAL-KUMMISSJONI (UE) 2019/72

tas-17 ta' Jannar 2019

li jimponi dazji kompensatorji definittivi fuq l-importazzjonijiet ta' roti elettriċi li joriġinaw mir-Repubblika tal-Poplu taċ-Ċina

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (1), u b'mod partikolari l-Artikoli 15 u 24(1) tiegħu,

Billi:

1. PROĊEDURA

1.1. Il-bidu

(1) Fil-21 ta' Diċembru 2017, il-Kummissjoni Ewropea (“il-Kummissjoni”) bdiet investigazzjoni antisussidji fir-rigward tal-importazzjonijiet fl-Unjoni ta' roti elettriċi li joriġinaw mir-Repubblika tal-Poplu taċ-Ċina (“ir-RPĊ” jew “il-pajjiż ikkonċernat”). Il-bidu kien ibbażat fuq l-Artikolu 10 tar-Regolament (UE) 2016/1037 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (“ir-Regolament bażiku”). Hija ppubblikat Notifika ta' bidu f'Il-Ġurnal Uffiċjali tal-Unjoni Ewropea (“Notifika ta' bidu”) (2).

(2) Il-Kummissjoni bdiet l-investigazzjoni wara lment ippreżentat fit-8 ta' Novembru 2017 mill-Assoċjazzjoni Ewropea tal-Manifatturi tar-Roti (“EBMA” jew “l-ilmentatur”) f'isem il-produtturi li jirrappreżentaw aktar minn 25 % tal-produzzjoni totali tal-Unjoni ta' roti elettriċi. L-ilment kien fih evidenza ta' sussidjar u ta' dannu li jirriżulta li kienet biżżejjed sabiex tiġġustifika l-bidu tal-investigazzjoni.

(3) Qabel il-bidu tal-investigazzjoni antisussidji, il-Kummissjoni nnotifikat lill-Gvern taċ-Ċina (“GTĊ”) (3) li hija kienet irċeviet ilment iddokumentat kif suppost u stiednet lill-GTĊ għal konsultazzjonijiet skont l-Artikolu 10(7) tar-Regolament bażiku. Il-GTĊ aċċetta l-offerta għal konsultazzjonijiet, li saru fit-18 ta' Diċembru 2017. Matul il-konsultazzjonijiet, ingħata kas tal-kummenti ppreżentati mill-GTĊ. Madankollu, ma setgħet tinstab ebda soluzzjoni bi ftehim reċiproku.

(4) Fit-18 ta' Lulju 2018, il-Kummissjoni imponiet dazju antidumping proviżorju fuq importazzjonijiet tal-istess prodott li joriġinaw mir-RPĊ (4) (“ir-Regolament antidumping”) f'investigazzjoni li nbdiet permezz ta' Avviż li ġie ppubblikat fl-20 ta' Ottubru 2017 (5) (“l-investigazzjoni antidumping parallela”).

(5) L-analiżi tad-dannu, tal-kawżalità u tal-interessi tal-Unjoni mwettqa f'din l-investigazzjoni antisussidju u l-investigazzjoni antidumping parallela huma identiċi mutatis mutandis, minħabba li d-definizzjonijiet tal-industrija tal-Unjoni, tal-produtturi tal-Unjoni rappreżentattivi u tal-perjodu ta' investigazzjoni huma l-istess fiż-żewġ investigazzjonijiet. L-elementi rilevanti kollha li jappartjenu għal dawn l-aspetti ġew ikkunsidrati wkoll fl-investigazzjoni preżenti.

(6) Il-GTĊ, il-Kamra tal-Kummerċ Ċiniża għall-Importazzjoni u l-Esportazzjoni ta' Makkinarju u Prodotti Elettroniċi (China Chamber of Commerce for Import and Export of Machinery and Electronic, “CCCME”) u l-Grupp ta' Importaturi Ewropej ta' Roti Elettriċi (Collective of European Importers of Electric Bicycles, “CEIEB”), bl-aħħar tnejn li rrappreżentaw diversi partijiet interessati, ippreżentaw kummenti wara l-bidu tal-proċediment.

(7) Dawn il-partijiet sostnew li r-raġunijiet li għalihom il-Kummissjoni tat trattament kunfidenzjali lill-identità ta' wħud mill-partijiet interessati li appoġġaw l-ilment kienu kemm insuffiċjenti kif ukoll infondati. Huma żiedu li xi produtturi tal-Unjoni jimportaw roti elettriċi kompluti mir-RPĊ u, b'hekk, fid-dawl tal-Artikolu 9(1) tar-Regolament bażiku, jistgħu jiġu preklużi milli jitqiesu bħala li jifformaw parti mill-Industrija tal-Unjoni. Huma rrimarkaw li t-trattament kunfidenzjali tal-identità ta' wħud mill-partijiet interessati jipprekludi lill-produtturi esportaturi milli jeżaminaw kif suppost il-pożizzjoni f'dan il-każ. B'mod simili, huma sostnew li l-ilment la jinkludi lista tal-produtturi tal-Unjoni magħrufa kollha tal-prodott simili u lanqas il-volum u l-valur prodott minn dawn il-produtturi.

(8) Il-Kummissjoni ma laqgħetx din l-affermazzjoni. Il-Kummissjoni fakkret li l-Artikolu 9(1) tar-Regolament bażiku ma jipprojbixxix li jitqiesu xi produtturi tal-Unjoni bħala parti mill-industrija domestika sempliċement minħabba li huma jimportaw il-prodott ikkonċernat. Barra minn hekk, il-Kummissjoni kienet sodisfatta bil-livell ta' appoġġ espress mill-industrija tal-Unjoni għall-bidu tal-każ inkwistjoni. Barra minn hekk, l-ilment kien jinkludi lista ta' produtturi magħrufa fl-Unjoni (6), kif ukoll il-volum totali tal-produzzjoni tagħhom (7). Għaldaqstant, il-partijiet interessati setgħu jivvalutaw il-lista ta' produtturi magħrufa tal-Unjoni tal-prodott simili.

(9) Din l-informazzjoni ppermettiet lill-GTĊ, lis-CCCME u lis-CEIEB jidentifikaw li żewġ kumpaniji elenkati bħala produtturi tal-Unjoni qegħdin jimportaw ukoll roti elettriċi mill-pajjiż ikkonċernat. Għalhekk, huwa ċar li dawn il-partijiet interessati jistgħu jeżerċitaw bis-sħiħ id-drittijiet tad-difiża tagħhom f'dan ir-rigward.

(10) Għalhekk, it-talbiet ma ntlaqgħux.

(11) Barra minn hekk, is-CCCME sostniet li l-ilment ma kellux il-livell neċessarju ta' evidenza suffiċjenti sabiex jirriżulta fil-bidu ta' investigazzjoni. Is-CCCME tat erba' raġunijiet sabiex tappoġġa din it-talba.

(12) L-ewwel nett, id-data dwar l-importazzjoni, ibbażata fuq l-istatistika dwar l-esportazzjoni Ċiniża, li nkisbet mingħand l-awtoritajiet doganali Ċiniżi, flimkien mal-aġġustamenti li sarulha sabiex jiġi ffiltrat il-prodott li huwa soġġett għal din l-investigazzjoni, ma għandhiex tinżamm kunfidenzjali u s-sors tagħha għandu jiġi eżaminat kif xieraq mill-Kummissjoni.

(13) It-tieni nett, ċerta informazzjoni inkluża fl-ilment, bħal pereżempju, l-allegata kapaċità eċċessiva fis-settur rilevanti fir-RPĊ, hija qarrieqa billi hija relatata mhux biss mas-settur tar-roti elettriċi, iżda wkoll ma' dak tar-roti elettriċi u tar-roti konvenzjonali flimkien. B'mod simili, il-valur tas-suq tar-roti elettriċi tal-Unjoni jkun stmat b'mod eċċessiv, minħabba li jkopri l-vetturi elettriċi ħfief kollha u mhux biss ir-roti elettriċi.

(14) It-tielet nett, filwaqt li l-ilment jiffoka fuq pretensjonijiet ta' sussidjar tas-suq Ċiniż tar-roti elettriċi, huwa qatt ma jeżamina s-sussidji li jeżistu fl-Ewropa.

(15) Ir-raba' nett, skont is-CCCME, l-ilment għamel sensiela ta' pretensjonijiet mhux iġġustifikati li jikkawżaw dannu lill-industrija tar-roti elettriċi fir-RPĊ, billi jallega li huma l-produtturi tal-Unjoni li jixprunaw l-innovazzjoni f'dan in-negozju u li l-produtturi Ċiniżi sempliċiment qegħdin jirreplikaw l-istatus quo tat-teknoloġija tar-roti elettriċi żviluppata mill-Unjoni.

(16) Il-Kummissjoni wettqet eżami tal-ilment skont l-Artikolu 10 tar-Regolament bażiku u waslet għall-konklużjoni li r-rekwiżiti għall-bidu ta' investigazzjoni ġew issodisfati, jiġifieri li l-adegwatezza u l-preċiżjoni tal-evidenza ppreżentata mill-ilmentatur kienet suffiċjenti. Skont l-Artikolu 10(2) tar-Regolament bażiku, ilment għandu jinkludi tali informazzjoni disponibbli b'mod raġonevoli għall-ilmentatur fuq il-fatturi indikati fih. Fuq il-bażi tal-evidenza pprovduta, il-Kummissjoni qieset li dan ir-rekwiżit kien issodisfat. F'dan ir-rigward, l-ebda wieħed mill-aspetti mqajma mis-CCCME ma kien dispożittiv biex il-Kummissjoni tibda l-investigazzjoni dwar l-allegat sussidjar dannuż.

(17) L-ewwel nett, fir-rigward tad-data tal-importazzjonijiet Ċiniżi, il-Kummissjoni tirreferi għat-Taqsima 3.2 tar-Regolament ta' Implimentazzjoni (UE) 2018/671 (“ir-Regolament dwar ir-reġistrazzjoni”) (8) u għat-Taqsima 4.3.1 tar-Regolament preżenti, fejn dan l-argument huwa indirizzat biżżejjed.

(18) It-tieni nett, fir-rigward tal-kapaċità żejda fiċ-Ċina, huwa tabilħaqq rilevanti li jiġu eżaminati l-kapaċitajiet żejda għar-roti elettriċi u għar-roti konvenzjonali flimkien, billi l-kapaċità tal-produzzjoni għar-roti konvenzjonali tista' tiġi kkonvertita għar-roti elettriċi b'kost baxx jew bi ftit sforz (ara l-premessa (634)), u teżisti evidenza rreġistrata li dan tabilħaqq isir regolarment minn kumpaniji li jipproduċu ż-żewġ prodotti.

(19) Fl-aħħar nett, l-elementi li jikkonċernaw l-innovazzjoni u r-replika jew is-sussidji fl-UE ma kellhom l-ebda piż fuq il-valutazzjoni tal-Kummissjoni sottostanti għall-bidu ta' dan il-każ, billi dawn ma jaqgħux fil-fatturi kkunsidrati għal dan l-iskop.

(20) Għalhekk, il-Kummissjoni kkonkludiet li l-ilment kien fih biżżejjed evidenza ta' sussidjar u tad-dannu materjali li rriżulta, li kienet biżżejjed sabiex tiġġustifika l-bidu tal-investigazzjoni.

1.2. Reġistrazzjoni tal-importazzjonijiet

(21) Fil-31 ta' Jannar 2018, l-ilmentatur ippreżenta talba għar-reġistrazzjoni tal-importazzjonijiet ta' roti elettriċi mir-RPĊ, skont l-Artikolu 24(5) tar-Regolament bażiku. Fit-3 ta' Mejju 2018, il-Kummissjoni ppubblikat ir-Regolament dwar ir-reġistrazzjoni li jagħmel l-importazzjonijiet tar-roti elettriċi mir-RPĊ soġġetti għal reġistrazzjoni mill-4 ta' Mejju 2018 'il quddiem.

(22) B'rispons għat-talba għal reġistrazzjoni, il-partijiet interessati ppreżentaw kummenti li ġew ittrattati fir-Regolament dwar ir-reġistrazzjoni. Il-Kummissjoni tikkonferma li l-ilmentaturi ppreżentaw biżżejjed evidenza li tiġġustifika l-ħtieġa li l-importazzjonijiet jiġu rreġistrati. L-importazzjonijiet u l-ishma mis-suq mir-RPĊ kienu żdiedu bil-qawwa. Għalhekk, il-kummenti ġew rifjutati.

1.3. Il-perjodu ta' investigazzjoni u l-perjodu kkunsidrat

(23) L-investigazzjoni tas-sussidjar u tad-dannu kopriet il-perjodu mill-1 ta' Ottubru 2016 sat-30 ta' Settembru 2017 (“il-perjodu ta' investigazzjoni” jew il-“PI”). L-eżami tax-xejriet rilevanti għall-valutazzjoni tad-dannu kopra l-perjodu mill-1 ta' Jannar 2014 sat-30 ta' Settembru 2017 (“il-perjodu kkunsidrat”).

1.4. Il-partijiet interessati

(24) Fin-Notifika ta' bidu, il-Kummissjoni stiednet lill-partijiet interessati jikkuntattjawha sabiex jipparteċipaw fl-investigazzjoni. Barra minn hekk, il-Kummissjoni informat speċifikament lill-ilmentatur, lil produtturi magħrufa oħrajn tal-Unjoni, lill-produtturi esportaturi magħrufa u lill-GTĊ, lill-importaturi, il-fornituri u l-utenti magħrufa, lin-negozjanti, kif ukoll lill-assoċjazzjonijiet magħrufa li huma mħassba dwar il-bidu tal-investigazzjoni u stednithom jieħdu sehem.

(25) Il-partijiet interessati kellhom opportunità jikkummentaw dwar il-bidu tal-investigazzjoni u jitolbu seduta ta' smigħ mal-Kummissjoni u / jew mal-Uffiċjal tas-Seduta fil-proċedimenti kummerċjali.

1.5. Teħid tal-kampjuni

(26) Fin-Notifika ta' bidu, il-Kummissjoni ddikjarat li x'aktarx tieħu kampjun minn fost il-partijiet interessati f'konformità mal-Artikolu 27 tar-Regolament bażiku.

1.5.1. Teħid ta' kampjun tal-Produtturi tal-Unjoni

(27) Fin-Notifika ta' bidu tagħha, il-Kummissjoni ddikjarat li hija kienet għażlet b'mod proviżorju kampjun ta' produtturi tal-Unjoni. Il-Kummissjoni għażlet il-kampjun fuq il-bażi tal-aktar volumi ta' bejgħ rappreżentattivi tal-prodott simili fil-perjodu ta' investigazzjoni, filwaqt li żgurat firxa fit-tipi ta' prodotti u firxa ġeografika.

(28) Dan il-kampjun kien jikkonsisti f'erba' produtturi tal-Unjoni. Il-produtturi tal-Unjoni inklużi fil-kampjun kienu jammontaw għal 60 % tal-volum tal-produzzjoni totali u 58 % tal-bejgħ totali tal-industrija tal-Unjoni. Il-Kummissjoni stiednet lill-partijiet interessati biex jikkummentaw dwar il-kampjun proviżorju.

(29) Fid-dawl ta' dak li ntqal hawn fuq, il-Kummissjoni kkonfermat li l-kampjun huwa rappreżentattiv tal-industrija tal-Unjoni.

1.5.2. Teħid ta' kampjuni tal-importaturi

(30) Sabiex tiddeċiedi jekk it-teħid ta' kampjuni kienx meħtieġ u, jekk iva, sabiex tagħżel kampjun, il-Kummissjoni talbet lill-importaturi mhux relatati sabiex jipprovdu l-informazzjoni speċifikata fin-Notifika ta' Bidu.

(31) Wieħed u għoxrin importatur mhux relatati pprovdew l-informazzjoni mitluba u qablu li jiġu inklużi fil-kampjun. F'konformità mal-Artikolu 27(1) tar-Regolament bażiku, il-Kummissjoni għażlet kampjun ta' ħames importaturi mhux relatati fuq il-bażi tal-akbar volum ta' importazzjonijiet fl-Unjoni. Skont l-Artikolu 27(2) tar-Regolament bażiku, l-importaturi kollha magħrufa kkonċernati ġew ikkonsultati dwar l-għażla tal-kampjun.

(32) Fid-dawl ta' dak li ntqal hawn fuq, il-Kummissjoni kkonkludiet li l-kampjun huwa rappreżentattiv tal-importaturi li kkooperaw.

1.5.3. Teħid ta' kampjuni tal-produtturi esportaturi

(33) Sabiex tiddeċiedi jekk it-teħid ta' kampjuni kienx meħtieġ u, jekk iva, sabiex tagħżel kampjun, il-Kummissjoni talbet lill-produtturi esportaturi fir-RPĊ sabiex jipprovdu l-informazzjoni speċifikata fin-Notifika ta' Bidu. Barra minn hekk, il-Kummissjoni talbet lill-awtoritajiet tar-RPĊ sabiex jidentifikaw u / jew jikkuntattjaw produtturi esportaturi oħrajn, jekk ikun hemm, li jistgħu jkunu interessati li jieħdu sehem fl-investigazzjoni.

(34) Tmienja u sebgħin produttur esportatur / grupp(i) ta' produtturi esportaturi fil-pajjiż ikkonċernat ipprovdew l-informazzjoni mitluba u qablu li jkunu inklużi fil-kampjun. Skont l-Artikolu 27(1)(b) tar-Regolament bażiku, il-Kummissjoni għażlet il-kampjun li ġej ta' ħames gruppi ta' produtturi esportaturi fuq il-bażi tal-volum tal-prodott ikkonċernat imsemmi fil-premessa (60) ta' hawn taħt esportat lejn l-Unjoni b'kunsiderazzjoni wkoll tal-livell ta' investimenti relatati mal-prodott li qed jiġi investigat matul il-perjodu ta' investigazzjoni u l-firxa ġeografika. Dan huwa meqjus bħala l-akbar volum rappreżentattiv ta' esportazzjonijiet lejn l-Unjoni li jista' jiġi investigat b'mod raġonevoli fiż-żmien disponibbli: — Bodo Vehicle Group Co., Ltd (Bodo), — Giant Electric Vehicle (Kunshan) Co., Ltd (Giant), — Jinhua Vision Industry Co., Ltd u Yongkang Hulong Electric Vehicle Co., Ltd (Jinhua Vision Group), — Suzhou Rununion Motivity Co., Ltd (Rununion Group), — Yadea Technology Group Co., Ltd (Yadea Group).

(35) Il-gruppi ta' produtturi esportaturi inklużi fil-kampjun (“il-produtturi esportaturi inklużi fil-kampjun”) kienu jirrappreżentaw 43 % tal-importazzjonijiet totali tal-prodott ikkonċernat lejn l-Unjoni.

(36) Skont l-Artikolu 27(2) tar-Regolament bażiku, il-produtturi esportaturi magħrufa kollha kkonċernati, kif ukoll il-GTĊ, ġew ikkonsultati dwar l-għażla tal-kampjun. Il-kummenti dwar il-kampjun propost waslu mingħand l-ilmentatur u mit-tliet produtturi esportaturi, wieħed inkluż fil-kampjun u tnejn le.

(37) L-ilmentatur osserva li Tianjin u Jiangsu huma l-provinċji bl-akbar produzzjoni ta' roti elettriċi. F'dan ir-rigward, l-ilmentatur sostna li l-kampjun propost ma rrappreżentax biżżejjed il-kumpaniji bbażati fi Tianjin u ppropona li jiddaħħal produttur esportatur ieħor fil-kampjun.

(38) Il-Kummissjoni osservat li żewġ kumpaniji fost l-produtturi esportaturi jew il-grupp ta' kumpaniji inklużi fil-kampjun kienu bbażati fi Tianjin. Għalhekk, il-Kummissjoni kienet tal-fehma li l-kumpaniji bbażati fil-Muniċipalità ta' Tianjin kienu koperti biżżejjed.

(39) Produttur esportatur wieħed li kkoopera, li ma kienx inkluż fil-kampjun, talab sabiex jiġi inkluż fil-kampjun. It-talba tiegħu kienet ibbażata fuq tliet elementi. L-ewwel nett, il-kumpanija esportat lejn l-Unjoni permezz ta' kummerċjant relatat. It-tieni nett, il-kumpanija importat ammont kbir ta' materjali ta' input. It-tielet nett, l-inklużjoni tal-kumpanija tirriżulta f'firxa ġeografika ogħla tal-kampjun.

(40) Il-Kummissjoni ma qisitx l-ewwel żewġ elementi bħala kriterju għall-għażla ta' kampjun, li għandu jkun ibbażat skont l-Artikolu 27(1) fuq l-akbar volum rappreżentattiv ta' esportazzjonijiet tal-prodott soġġetti għal investigazzjoni, li jistgħu jiġu investigati matul iż-żmien disponibbli. Barra minn hekk, fost il-kumpaniji li għamlu lilhom infushom magħrufa matul l-eżerċizzju tal-kampjunar, hemm diversi li jbigħu fl-Unjoni bl-użu ta' kummerċjant relatat u kienu qegħdin jesportaw ukoll materjal ta' input. Minbarra dan, il-Kummissjoni diġà kkunsidrat bħala suffiċjenti l-firxa ġeografika milħuqa bil-kampjun propost, li tkopri tlieta mill-aktar reġjuni importanti għall-produzzjoni ta' roti elettriċi, għalhekk, it-talba ġiet irrifjutata.

(41) Produttur esportatur wieħed, li kien inkluż fil-kampjun, talab li jiġi eskluż mill-kampjun. It-talba tiegħu kienet ibbażata fuq tliet elementi. L-ewwel nett, il-kumpanija esportat volum aktar baxx mill-erba' gruppi l-oħrajn inklużi fil-kampjun. It-tieni nett, huma ddikjaraw mill-ġdid il-livell ta' investimenti tagħhom 'l isfel, filwaqt li kkjarifikaw li l-ammont ikkunsidrat mill-Kummissjoni kien jinkludi investimenti fi prodotti oħrajn. It-tielet nett, huma preżenti f'żona ġeografika li diġà hija koperta minn kumpaniji oħrajn fil-kampjun.

(42) Il-Kummissjoni bbażat l-għażla tagħha mhux biss fuq il-volumi tal-esportazzjoni lejn l-Unjoni Ewropea, filwaqt li tqis ukoll il-livell ta' sussidjar, skont l-informazzjoni disponibbli dwar l-aħħar Kontijiet Annwali disponibbli tal-kumpaniji li kkooperaw u l-firxa ġeografika, matul il-perjodu ta' investigazzjoni. Il-produttur esportatur inkwistjoni, meta jiġu kkunsidrati dawn il-fatturi kollha flimkien, tqies bħala rappreżentattiv.

(43) Għalhekk, il-Kummissjoni ddeċidiet li żżomm il-kampjun propost bħala l-kampjun finali.

1.6. Eżami individwali

(44) Żewġ produtturi esportaturi mhux inklużi fil-kampjun talbu formalment li jsir eżami individwali skont l-Artikolu 27(3) tar-Regolament bażiku billi pprovdew tweġiba għall-kwestjonarju antisussidju maħsub għall-produtturi esportaturi. Wieħed minnhom huwa grupp ta' żewġ kumpaniji relatati, filwaqt li l-produttur l-ieħor ma għandux kumpaniji relatati involuti fil-prodott li jkun qed jiġi investigat. Madankollu, l-eżami ta' tali numru addizzjonali ta' talbiet, minbarra l-ħames gruppi ta' kumpaniji inklużi fil-kampjun, se jkun ta' piż żejjed u ma jistax jitwettaq b'mod raġonevoli matul iż-żmien disponibbli għal din l-investigazzjoni. Il-Kummissjoni nnutat ukoll li din l-investigazzjoni qed titwettaq b'mod parallel ma' investigazzjoni dwar antidumping fuq l-istess prodott ikkonċernat, u wkoll trikkeb fuq investigazzjonijiet oħra mwettqa mill-Kummissjoni fl-istess waqt. Għalhekk, il-Kummissjoni ddeċidiet li ma tagħtix talbiet għal eżami individwali u għarrfet b'dan lill-kumpaniji kkonċernati.

(45) Produttur esportatur wieħed, Wettsen Corporation, tenna li s-sitwazzjoni tiegħu kellha tkun eżaminata individwalment u ammont ta' sussidju individwali u marġni ta' dannu setgħu jkunu kkalkolati għalih. Din il-kumpanija sostniet li jkun inġust u mhux raġonevoli li s-sussidju u l-marġni ta' dannu applikati lilha jkunu bbażati fuq data mill-kumpaniji fil-kampjun.

(46) Il-Kummissjoni ma laqgħetx dawn l-argumenti billi qieset li l-kampjun magħżul huwa diġà rappreżentattiv kif muri fil-premessa (35) billi huwa magħmul minn ħames gruppi ta' produtturi, magħmula minn 11-il entità ġuridika differenti. Għaldaqstant, il-kampjun huwa konformi mal-Artikolu 27(1)(b) tar-Regolament bażiku, il-Kummissjoni kkonfermat li fiż-żmien disponibbli għall-investigazzjoni, hija ma setgħetx twettaq l-analiżi għal kumpanija addizzjonali. Il-Kummissjoni osservat li, f'kull każ, tali produttur esportatur li kkoopera jista' jitlob rieżami aċċellerat skont l-Artikolu 20 tar-Regolament bażiku.

1.7. Tweġibiet għall-kwestjonarju u żjarat ta' verifika

(47) Intbagħat kwestjonarju lill-GTĊ. Dan kien jinkludi kwestjonarji speċifiċi għal China Development Bank (“CDB”), China Export Import Bank (“EXIM Bank”), Bank of China (“BOC”), Agricultural Bank of China (“ABC”), China Construction Bank (“CCB”), Industrial and Commercial Bank of China (“ICBC”) u China Export & Credit Insurance Corporation (“Sinosure”). Dawn il-banek u l-istituzzjonijiet kienu ġew espressament imsemmija fl-ilment (fuq il-bażi ta', inter alia, il-konstatazzjonijiet magħmula mill-Kummissjoni f'investigazzjonijiet preċedenti) bħala korpi pubbliċi jew korpi li ngħataw id-direzzjoni u ġew fdati sabiex jagħtu s-sussidji lill-industriji mħeġġa, inkluż produtturi tar-roti tal-elettriku.

(48) Barra minn hekk, il-GTĊ intalab jibgħat il-kwestjonarju speċifiku għall-istituzzjonijiet finanzjarji lil kwalunkwe istituzzjoni finanzjarja oħra li pprovdiet self jew krediti għall-esportazzjoni lill-produtturi esportaturi inklużi fil-kampjun, jew lix-xerrejja tal-produtturi esportaturi inklużi fil-kampjun (fil-kuntest tal-krediti għax-xerrejja tal-esportazzjoni) kif identifikati mill-produtturi esportaturi inklużi fil-kampjun infushom. Il-Kummissjoni talbet lill-produtturi esportaturi sabiex jipprovdu lill-GTĊ b'lista ta' istituzzjonijiet finanzjarji rilevanti li għandhom ikunu kkuntattjati. Il-GTĊ intalab ukoll jiġbor kwalunkwe tweġibiet ipprovduti minn dawn l-istituzzjonijiet finanzjarji u jibgħathom direttament lill-Kummissjoni.

(49) Barra minn hekk, il-kwestjonarju għall-GTĊ inkluda kwestjonarji speċifiċi għal dawk il-produtturi ta' materjali ta' input (jiġifieri batteriji, magni u parts oħrajn tar-roti, kemm jekk diġà mmuntati kif ukoll jekk le) li huma parzjalment jew kompletament proprjetà tal-Istat (“SOEs”) jew kumpaniji privati li joperaw taħt id-direzzjoni tal-gvern. F'dan ir-rigward, il-GTĊ intalab ukoll jibgħat dan il-kwestjonarju speċifiku għal produtturi ta' materjal ta' input lil kwalunkwe produttur ieħor li pprovda materjal ta' input lill-produtturi esportaturi inklużi fil-kampjun kif identifikati mill-produtturi esportaturi inklużi fil-kampjun infushom. Il-Kummissjoni talbet lill-produtturi esportaturi sabiex jipprovdu lill-GTĊ bil-lista relevanti ta' entitajiet li għandhom ikunu kkuntattjati. Il-GTĊ intalab ukoll jiġbor kwalunkwe tweġibiet ipprovduti minn dawn il-kumpaniji u jibgħathom direttament lill-Kummissjoni.

(50) Fornitur wieħed ta' materjal ta' input, Bafang Electric (Suzhou) Co., Ltd (“Bafang”), intervjena b'inizjattiva tiegħu stess u talab li jingħata kwestjonarju għall-produtturi ta' materjal ta' input. Din il-kumpanija pprovdiet materjal ta' input lil tlieta mill-ħames produtturi esportaturi inklużi fil-kampjun. Għalhekk, il-Kummissjoni bagħtitilhom il-kwestjonarju speċifiku għall-produtturi ta' materjal ta' input.

(51) Intbagħtu wkoll kwestjonarji lill-ħames gruppi ta' produtturi esportaturi inklużi fil-kampjun, lill-produtturi tal-Unjoni inklużi fil-kampjun u lill-importaturi mhux relatati.

(52) Il-Kummissjoni rċeviet tweġibiet għall-kwestjonarju mingħand il-GTĊ. Dawn kienu jinkludu tweġibiet għall-kwestjonarju speċifiku mingħand EXIM Bank, ABC, BOC, ICBC u Sinosure. Il-Kummissjoni rċeviet ukoll tweġibiet għall-kwestjonarju mill-ħames gruppi ta' produtturi esportaturi inklużi fil-kampjun, mill-fornitur ta' input Ċiniż imsemmi fil-premessa (50) u mill-produtturi tal-Unjoni inklużi fil-kampjun u mill-importaturi mhux relatati inklużi fil-kampjun.

(53) Il-Kummissjoni fittxet u vverifikat l-informazzjoni kollha meqjusa bħala neċessarja għad-determinazzjoni ta' sussidju, dannu li jirriżulta u interess tal-Unjoni.

(54) Saret żjara ta' verifika fil-bini tal-Ministeru tal-Kummerċ Ċiniż, li matulha pparteċipaw ukoll uffiċjali minn ministeri rilevanti oħrajn (“żjara ta' verifika fil-GTĊ”). Barra minn hekk, matul din iż-żjara ta' verifika kien hemm preżenti rappreżentanti mill-istituzzjonijiet finanzjarji li ġejjin: — Export Import Bank of China, Beijing, iċ-Ċina, — Industrial and Commercial Bank of China, Beijing, iċ-Ċina, — Agricultural Bank of China, Beijing, iċ-Ċina, — Bank of China, Beijing, iċ-Ċina, — China Export & Credit Insurance Corporation, Beijing, iċ-Ċina.

(55) Barra minn hekk, saru żjarat ta' verifika skont l-Artikolu 26 tar-Regolament bażiku fil-bini tal-kumpaniji li ġejjin: Produtturi tal-Unjoni inklużi fil-kampjun — Accell Group (Heerenveen, in-Netherlands), — Eurosport DHS SA (Deva, ir-Rumanija), u l-kumpanija relatata tagħhom Prophete GmbH & Co. KG (Rheda-Wiedenbrück, il-Ġermanja), — Derby Cycle Holding GmbH (Cloppenburg, il-Ġermanja), — Koninklijke Gazelle NV (Dieren, in-Netherlands); Produtturi esportaturi fir-RPĊ inklużi fil-kampjun — Yadea Group — Yadea Technology Co., Ltd, Wuxi, iċ-Ċina, — Tianjin Yadea Industry Co., Ltd, Tianjin, iċ-Ċina, — Wuxi Yadea Import and Export Co., Ltd. Wuxi, iċ-Ċina, — Wuxi Xingwei Vehicle Fittings Co., Ltd, Wuxi, iċ-Ċina, — Jiangsu Yadea Technology Development Co., Ltd, Wuxi, iċ-Ċina; — Giant Group — Giant (iċ-Ċina) Co., Ltd, Kunshan, iċ-Ċina, — Giant Electric Vehicle (Kunshan) Co. Ltd, Kunshan, iċ-Ċina, — Giant (Tianjin) Co., Ltd, Tianjin, iċ-Ċina, — Giant (Kunshan) Co., Ltd, Kunshan, iċ-Ċina, — Kunshan Giant Light Metal Co., Ltd, Kunshan, iċ-Ċina; — Jinhua Group — Jinhua Vision Industry Co., Ltd, Jinhua, iċ-Ċina, — Yongkang Hulong Electric Vehicle Co., Ltd, Yongkang, iċ-Ċina, — Kunshan Youheng Machinery Co., Ltd, Kunshan, iċ-Ċina; — Rununion Group — Suzhou Rununion Motivity Co., Ltd, Suzhou, iċ-Ċina, — Suzhou Kaihua Electric Appliance Plastic Factory, Suzhou, iċ-Ċina; — Bodo Group — Bodo Vehicle Group Co., Ltd, Tianjin, iċ-Ċina, — Tianjin Xinbao Vehicle Co., Ltd, Tianjin, iċ-Ċina; Fornitur għall-produtturi esportaturi Ċiniżi — Bafang (Suzhou) Electric Motor Co., Ltd, Suzhou, iċ-Ċina; Importaturi mhux relatati fl-Unjoni inklużi fil-kampjun: — BHBIKES Europe S.L. (Vitoria, Spanja), — Bizbike Bvba (Wielsbeke, il-Belġju), — Hartmobile B.V. (Amsterdam, in-Netherlands), — NEOMOUV S.A.S. (La Fleche, Franza), — Stella Fietsen B.V. (Nunspeet, in-Netherlands).

(56) Il-Kummissjoni infurmat kif xieraq lill-kumpaniji kollha hawn fuq bir-riżultati taż-żjarat ta' verifika.

1.8. Nuqqas ta' impożizzjoni ta' miżuri provviżorji

(57) Minħabba l-kumplessità tal-investigazzjoni u n-numru ta' partijiet interessati, il-Kummissjoni ddeċidiet li ma timponix miżuri provviżorji f'dan il-każ. Fl-24 ta' Settembru 2018, il-Kummissjoni għarrfet lill-partijiet interessati kollha li ma huwa se jiġi impost ebda dazju kompensatorju proviżorju fuq importazzjonijiet fl-Unjoni ta' roti elettriċi li joriġinaw mir-RPĊ u li l-investigazzjoni se tkompli.

(58) Il-Kummissjoni kompliet tfittex u tivverifika l-informazzjoni kollha li hija qieset bħala meħtieġa għas-sejbiet definittivi tagħha.

(59) Fil-31 ta' Ottubru 2018, il-Kummissjoni ddivulgat mal-partijiet interessati kollha l-fatti u l-kunsiderazzjonijiet essenzjali li fuq il-bażi tagħhom kellha l-ħsieb li timponi dazju definittiv kontra s-sussidji fuq importazzjonijiet ta' roti elettriċi fl-Unjoni u stiednet lill-partijiet kollha jikkummentaw fi żmien 25 jum. Permezz ta' dawn id-divulgazzjonijiet, il-Kummissjoni għarrfet ukoll lill-partijiet interessati bir-riżultati taż-żjarat ta' verifika tagħha, inklużi l-każijiet fejn il-Kummissjoni kellha tuża l-fatti disponibbli.

2. IL-PRODOTT IKKONĊERNAT U L-PRODOTT SIMILI

2.1. Il-prodott ikkonċernat

(60) Il-prodott ikkonċernat huwa roti, b'assistenza ta' pedali, b'mutur elettriku awżiljarju, li joriġinaw mir-RPĊ, li attwalment jaqgħu taħt il-kodiċijiet NM 8711 60 10 u ex 8711 60 90 (kodiċi TARIC 8711609010) (“il-prodott ikkonċernat” jew “roti elettriċi” jew “e-bikes”).

(61) Din id-definizzjoni tkopri diversi tipi ta' roti elettriċi.

2.2. Prodott simili

(62) L-investigazzjoni wriet li l-prodotti li ġejjin għandhom l-istess karatteristiċi fiżiċi bażiċi, kif ukoll l-istess użi finali bażiċi: (a) il-prodott ikkonċernat; (b) is-suq domestiku fiċ-Ċina; (a) il-prodott immanifatturat u mibjugħ fl-Unjoni mill-industrija tal-Unjoni.

(63) Għalhekk, dawn il-prodotti jitqiesu bħala prodotti simili fis-sens tal-Artikolu 2(c) tar-Regolament bażiku.

2.3. Talbiet rigward l-iskop tal-prodott

(64) Fil-kummenti tagħhom wara l-bidu tal-investigazzjoni, il-GTĊ u s-CCCME kkontestaw l-intenzjoni tal-Kummissjoni li tqis ir-roti elettriċi kollha bħala prodott wieħed. B'mod partikolari, hija sostniet li r-roti elettriċi veloċi (roti elettriċi b'veloċità ta' aktar minn 25 km/siegħa u sa 45 km/siegħa) jenħtieġ li jiġu esklużi mill-ambitu tal-investigazzjoni. Huma sostnew li filwaqt li l-magna ta' rota elettrika standard għandha potenza massima (9) ta' 250 W, il-magna ta' rota elettrika veloċi jista' jkollha potenza ogħla tipikament ta' 350 – 500 W.

(65) Dawn il-partijiet interessati sostnew li r-roti elettriċi veloċi għandhom karatteristiċi u użi intenzjonati ferm differenti, kif ukoll prezzijiet ferm differenti. Mill-perspettiva tal-konsumaturi, roti elettriċi veloċi ma jistgħux jiġu skambjati mar-roti elettriċi kollha l-oħra koperti minn din l-investigazzjoni.

(66) Skont il-GTĊ u s-CCCME, hemm bosta raġunijiet għaliex ir-roti elettriċi veloċi huma differenti minn roti elettriċi oħrajn. L-ewwel nett, il-materja prima u l-komponenti huma differenti. Pereżempju, il-magna għal roti elettriċi veloċi għandha potenza nominali ogħla u l-materjali għar-roti elettriċi għandhom saħħa u kwalità ogħla.

(67) It-tieni nett, il-kostijiet u l-prezzijiet huma sinifikattivament differenti. Billi hemm rekwiżiti aktar stretti għall-kwalità u s-saħħa tal-partijiet li jintużaw fil-produzzjoni ta' roti elettriċi veloċi, il-kost tal-produzzjoni ta' roti elettriċi veloċi huwa ogħla minn dak ta' roti elettriċi ordinarji, li min-naħa tiegħu jirriżulta fi prezz tal-bejgħ finali ogħla.

(68) It-tielet nett, il-kodiċijiet NM huma differenti. Mill-1 ta' Jannar 2017, ir-roti elettriċi ordinarji ġew ikklassifikati taħt il-kodiċi NM 8711 60 10, u r-roti elettriċi veloċi ġew ikklassifikati taħt il-kodiċi NM 8711 60 90. Qabel l-2017, ir-roti elettriċi ordinarji kienu kklassifikati taħt (dak li kien) il-kodiċi NM 8711 90 10 u r-roti elettriċi veloċi kienu kklassifikati taħt (dak li kien) il-kodiċi NM 8711 90 90.

(69) Ir-raba' nett, ir-roti elettriċi veloċi jitqiesu bħala vetturi bil-mutur (vettura tal-kategorija L1e-B), għalhekk, jeħtieġ li s-sewwieqa jkollhom liċenzja u li jilbsu l-elmu. Ma hemmx rekwiżiti bħal dawn għal roti elettriċi ordinarji. Dawn ir-rekwiżiti se jagħmlu restrizzjonijiet sostanzjali fuq min jista' jixtri u jopera r-roti elettriċi veloċi.

(70) Il-ħames nett, it-tipi ta' konsumaturi għar-roti elettriċi veloċi huma differenti. Normalment, ix-xerrejja ta' roti elettriċi ordinarji huma prinċipalment ħaddiema tal-uffiċċji jew persuni anzjani li japprezzaw l-assistenza addizzjonali fir-rigward tal-potenza, filwaqt li x-xerrejja ta' roti elettriċi veloċi huma fil-biċċa l-kbira tagħhom żgħażagħ li jużaw dawn ir-roti elettriċi għal attivitajiet aktar intensivi jew sportivi.

(71) L-ilmentatur sostna li r-roti elettriċi kollha għandhom karatteristiċi ewlenin komuni. B'mod partikolari, it-tnejn huma roti ddisinjati għall-użu tal-pedali mgħammra b'mutur elettriku awżiljarju għall-assistenza tal-pedali. Barra minn hekk, ir-roti elettriċi kollha huma soġġetti għall-istess proċeduri tat-test skont l-Istandard Ewropew EN 15194. Fuq il-bażi ta' dan, l-ilmentatur ikkonkluda li, għall-fini tal-investigazzjonijiet preżenti, dawn jifformaw prodott uniku.

(72) L-ilmentatur irrimarka wkoll li minħabba li l-veloċità ta' limitu tal-assistenza awżiljarja tal-mutur tista' tinbidel faċilment minn 25 km/siegħa għal 45 km/siegħa u viċi versa, minħabba li din hija primarjament kwistjoni ta' programmazzjoni tas-softwer u mhux differenzi fiżiċi attwali.

(73) Matul l-investigazzjoni, wieħed mill-importaturi saħaq li r-roti elettriċi li jaqgħu fil-kategorija L1e-A jenħtieġ li jiġu esklużi mill-ambitu tal-prodott li qed jiġi investigat. Il-kategorija L1e-A tkopri roti elettriċi b'appoġġ ta' mutur awżiljarju li jwassal sa 25 km/h, iżda b'potenza tal-magna li twassal sa 1 kW. Allegatament, ir-roti elettriċi tal-kategorija L1e-A mhumiex prodotti fl-Unjoni, u mhumiex speċifikament imsemmija fl-ilment. L-importatur sostna wkoll li r-roti elettriċi tal-kategorija L1e-A ma setgħux ikkawżaw dannu lill-industrija tal-Unjoni, billi l-ewwel rota elettrika tal-kategorija L1e-A nbiegħet fis-suq tal-Unjoni aktar minn tmien ġimgħat wara li l-ilmentatur ippreżenta l-ilment.

(74) Il-Kummissjoni qieset dawn il-kummenti kollha. Hija nnotat li l-kamp ta' applikazzjoni tal-prodott tal-ilment tabilħaqq kopra r-roti kollha, bl-assistenza tal-pedali, b'mutur elettriku awżiljarju. Il-kamp ta' applikazzjoni tal-prodott tal-ilment ma fih ebda limitazzjoni fuq il-klassifikazzjoni tal-vetturi. Għalhekk, il-Kummissjoni kkonkludiet li r-roti elettriċi tal-kategorija L1e-A huma koperti mill-ilment. Mis-sit web tal-importatur imsemmi fil-premessa (73), kien jidher ċar li r-roti elettriċi tal-kategorija L1e-A għandhom il-benefiċċji kollha ta' rota elettrika regolari iżda b'potenza aktar qawwija.

(75) Fir-rigward tar-roti elettriċi veloċi, huwa sostnut li dawn għandhom kost tal-produzzjoni u prezz tal-bejgħ ferm ogħla. Dan, bħala tali, mhuwiex raġuni għall-esklużjoni ta' prodott mill-kamp ta' applikazzjoni tal-prodott, minħabba li l-kamp ta' applikazzjoni tal-prodott ta' spiss jinkludi oġġetti mibjugħa bi prezzijiet differenti. Madankollu, dan il-fattur jittieħed f'kunsiderazzjoni fit-tqabbil tal-prezzijiet u fil-kalkolu tal-marġini tad-dannu.

(76) Fir-rigward tal-użi differenti u l-perċezzjoni tal-konsumaturi, huwa sostnut li r-roti elettriċi normali fil-biċċa l-kbira tagħhom jinbiegħu lil persuni anzjani, ċiklisti ta' rikreazzjoni, kif ukoll lill-ħaddiema tal-uffiċini, filwaqt li r-roti elettriċi veloċi jintużaw l-aktar għal attivitajiet aktar impenjattivi bħall-ivvjaġġar transkonfinali. Madankollu, billi l-ħaddiema tal-uffiċini x'aktarx li jużaw ir-roti elettriċi normali tagħhom sabiex isuqu minn djarhom lejn il-post tax-xogħol, dan l-użu huwa simili ħafna għall-użu tal-ivvjaġġar fir-rigward tar-roti elettriċi veloċi. Għalhekk, il-Kummissjoni kkonkludiet li l-użu intenzjonat u l-perċezzjoni tal-konsumaturi jikkoinċidu b'mod sinifikanti u, għalhekk, ma jiġġustifikawx l-esklużjoni ta' prodott.

(77) Rigward iż-żewġ talbiet għall-esklużjoni, il-Kummissjoni kkonkludiet li r-roti elettriċi ta' veloċità u r-roti tal-kategorija L1e-A jikkondividu l-istess karatteristiċi fiżiċi ma' roti elettriċi oħra u għalhekk jaqgħu fl-ambitu tal-prodott. Filwaqt li l-Kummissjoni rrikonoxxiet li hemm tipi ta' prodotti differenti fl-istess kategorija ġenerali tal-prodott ikkonċernat, minnu nnifsu dan ma jistax iwassal għall-esklużjoni mill-kamp ta' applikazzjoni tal-prodott. Klassifikazzjoni doganali differenti fl-istess kategorija ġenerali tal-prodott ikkonċernat ukoll mhijiex kriterju li minnu nnifsu jwassal għall-esklużjoni. Huwa tabilħaqq komuni ħafna fl-investigazzjonijiet antidumping u antisussidji li l-prodott ikkonċernat jinkludi firxa ta' kodiċijiet doganali. Fl-aħħar nett, ir-rekwiżiti relatati mal-użu ta' wara l-bejgħ tal-prodott ikkonċernat jew tal-prodott simili ma jaffettwawx il-karatteristiċi fiżiċi bażiċi li jiddefinixxu dak il-prodott għall-fini tal-investigazzjonijiet antisussidji. Bl-istess mod, il-kamp ta' applikazzjoni tal-prodott mhuwiex definit mill-kategoriji ta' konsumaturi li se jagħżlu tip ta' prodott wieħed jew l-ieħor. Għalhekk, it-talbiet ma ntlaqgħux.

(78) Importatur wieħed sostna li t-triċikli elettriċi jenħtieġ li jitneħħew mill-kamp ta' applikazzjoni tal-investigazzjoni. Huwa allega li mhuwiex ċar jekk l-investigazzjoni koprietx it-tipi kollha ta' roti (inklużi roti (inklużi roti, triċikli u kwadriċikli) jew ir-roti biss, minħabba li t-titolu ta' din in-Notifika ta' Bidu kien jgħid li l-proċediment antisussidji jikkonċerna l-importazzjoni ta' roti elettriċi.

(79) Il-Kummissjoni nnotat li l-kamp ta' applikazzjoni tal-prodott tal-investigazzjoni mhuwiex definit mit-titolu tan-Notifika ta' bidu, iżda mit-taqsima tan-Notifika “2. Il-prodott li qed jiġi investigat”. Din it-taqsima tiddefinixxi b'mod ċar li l-prodott li qed jiġi investigat ikopri r-“roti”. It-terminu “roti” mhuwiex limitat għal roti b'żewġ (2) roti, iżda jinkludi wkoll triċikli u kwadriċikli. Billi r-roti (biċikletti) huma bil-bosta l-aktar tip komuni ta' roti, it-titolu rrefera għal roti, mingħajr ma jeskludi tipi oħrajn ta' roti mill-kamp ta' applikazzjoni tal-investigazzjoni. Għalhekk, din it-talba ma ntlaqgħetx.

(80) L-importatur sostna wkoll li l-investigazzjoni ffukat speċifikament fuq ir-roti. Il-Kummissjoni ma qablitx ma' din it-talba. Hija ġabret l-informazzjoni li tkopri t-tipi kollha ta' ċikli elettriċi; Il-produtturi tal-Unjoni u l-produtturi esportaturi ntalbu jindikaw in-numru ta' roti għall-prodotti kollha li huma pproduċew u biegħu fis-suq tal-Unjoni. Huwa għalhekk ċar li t-triċikli ġew identifikati separatament u investigati matul l-investigazzjoni kollha. Billi r-roti konvenzjonali huma bla dubju l-aktar tip komuni ta' roti, mhuwiex sorprendenti li t-terminu e-bikes / roti elettriċi ġeneralment jintuża sabiex jirreferi għat-tipi kollha ta' roti elettriċi, kemm fl-investigazzjoni kif ukoll fis-suq. Dan ma jfissirx li tipi oħrajn ta' roti ġew injorati matul l-investigazzjoni.

(81) Għalhekk, il-Kummissjoni kkonkludiet li r-roti elettriċi veloċi, ir-roti elettriċi tal-kategorija L1e-A u t-triċikli elettriċi għandhom l-istess karatteristiċi u proprjetajiet fiżiċi bażiċi, kif ukoll użi finali ma' tipi oħrajn ta' roti elettriċi u, għalhekk, ma jistgħux jiġu esklużi mill-kamp ta' applikazzjoni tal-prodott li qed jiġi investigat.

(82) Wara l-iżvelar, it-tliet produtturi esportaturi Ċiniżi, importatur wieħed u s-CCCME tennew it-talba tagħhom biex jeskludu roti elettriċi b'mutur awżiljarju għall-assistenza tal-pedali li jtellgħu sa 45 km/h (“veloċità roti elettriċi”).

(83) Dawn il-partijiet argumentaw li r-roti elettriċi veloċi għandhom karatteristiċi u użi maħsuba differenti b'mod sinifikanti, mhumiex soġġetti għall-istess rekwiżiti regolatorji, għandhom prezzijiet u kostijiet differenti b'mod sinifikanti, u li, mill-perspettiva tal-konsumaturi, dawn mhumiex interkambjabbli ma' roti elettriċi oħrajn b'mutur awżiljarju għall-assistenza tal-pedali li jtellgħu sa 25 km/h koperti minn din l-investigazzjoni.

(84) Is-CCCME affermat li l-Kummissjoni kienet naqset milli tinnota li l-alterazzjoni tas-softwer mill-konsumatur fuq il-veloċità cut-off imsemmija mill-ilmentatur kienet illegali u żiedet li dan il-prospett ma setax jiġi ttrattat bħala possibilità probababbli.

(85) L-ilmentatur qabel li kien illegali li l-konsumaturi jżidu l-veloċità cut-off tal-mutur awżiljarju għall-assistenza tal-pedali billi jalteraw is-softwer. Madankollu, hija fakkret li t-talba tagħha ma kinitx relatata ma' tali possibbiltà iżda mal-modifiki mill-operaturi ekonomiċi (importaturi, kummerċjanti) qabel ma r-roti elettriċi tqiegħdu fis-suq tal-Unjoni. Meta dawn il-bidliet għall-ipprogrammar ta' softwer jinvolvu tnaqqis tal-veloċità cut-off tal-mutur awżiljarju assistiti bil-pedali, huma jkunu legali minn perspettiva tal-approvazzjoni tat-tip ta' prodott. L-ilmentatur żied li tali bidliet għal programmar ta' softwer ħoloq riskju ovvju ta' ċirkumvenzjoni tal-miżuri ta' kontra s-sussidju.

(86) Il-Kummissjoni indikat li l-premessa (72) ma tirreferix biss għal alterazzjoni tas-softwer mill-konsumatur iżda għall-ipprogrammar tas-softwer b'mod ġenerali. Barra minn hekk, l-istess premessa tirreferi b'mod ċar kemm għall-possibbiltà li tinbidel il-veloċità tal-cut-off 'l fuq u 'l isfel. Filwaqt li s-CCCME tinnota li żieda mill-konsumatur tal-veloċità cut-off tal-mutur awżiljarju għall-assistenza tal-pedali hija illegali, hija ma tiddubitax dwar tibdil ieħor tal-ipprogrammar, bħalma' huma t-tnaqqis tal-veloċità cut-off tal-mutur awżiljarju għal assistenza tal-pedali mill-operaturi ekonomiċi msemmija fil-premessa (85). Għalhekk l-argument ġie miċħud.

(87) Is-CCCME affermat li d-dikjarazzjoni tal-ilmentatur li r-roti elettriċi kollha kienu soġġetti għall-istess testijiet taħt in-norma EN 15194 ma kinitx preċiża. Is-CCCME ddikjarat li n-norma EN 15194 tissoġġetta r-roti elettriċi kollha għall-istess proċeduri tat-test. Din ir-regola, madankollu, ma għandha l-ebda effett fuq id-differenza fil-veloċità li għandha rekwiżiti differenti u tagħmel li r-roti elettriċi veloċi ma jkunux interkambjabbli ma' roti elettriċi oħra. Is-CCCME argumentat ukoll li r-roti elettriċi veloċi, għall-kuntrarju, ta' roti elettriċi ordinarji, ma kinux jaqgħu fl-ambitu tan-norma EN 15194.

(88) Is-CCCME ppreżentat li r-roti elettriċi veloċi huma koperti bħala vetturi moped għall-użu fuq toroq pubbliċi bir-Regolament (UE) Nru 168/2013 tal-Parlament Ewropew u tal-Kunsill (10). Dan ir-Regolament jeskludi roti elettriċi b'mutur awżiljari għall-assistenza tal-pedali li jtellgħu sa 25km/h. Regoli addizzjonali li japplikaw għal roti elettriċi li jkopru t-taxxi, l-illiċenzjar u l-assigurazzjoni, il-pjanċi tal-vettura u l-elmu konformi għall-moped u l-kontrolli tal-konformità dwar is-sigurtà.

(89) Is-CCCME ddikjarat li r-raġunament spjegat fil-premessa (77) li r-roti elettriċi kollha jikkondividu l-istess karatteristiċi fiżiċi ma jegħlibx l-argument li hemm tagħmir distint u rekwiżiti regolatorji assoċjati mar-roti elettriċi veloċi. Is-CCCME affermat li minħabba dawn ir-rekwiżiti distinti, ir-roti elettriċi veloċi ma setgħux jinbidlu ma' roti elettriċi oħrajn u li l-konsumaturi appoġġaw din il-fehma. Sabiex tissostanzja dan l-argument, is-CCCME semmiet l-oppożizzjoni tal-Federazzjoni Ewropea taċ-Ċiklisti għall-proposta tal-Kummissjoni li titlob assigurazzjoni tar-responsabbiltà ta' terzi għar-roti elettriċi kollha, mhux biss roti elettriċi veloċi.

(90) L-ilmentatur sostna li r-roti elettriċi kollha għandhom karatteristiċi ewlenin komuni. B'mod partikolari, l-ilmentatur issottometta li r-roti elettriċi kollha huma magħmula mill-istess partijiet u komponenti tar-roti, u li ma jkunx hemm partijiet tar-roti li huma esklussivament użati għar-roti elettriċi veloċi. Dan jinkludi muturi manifatturati minn produtturi tal-muturi ewlenin li jistgħu jiġu użati biex tingħata l-enerġija lit-tipi kollha ta' roti elettriċi b'softwer ta' programmazzjoni adegwat. Id-differenza bejn ir-roti elettriċi veloċi u roti elettriċi oħra għalhekk ma tistax tiġi stabbilita, b'mod affidabbli, fuq il-bażi tal-apparenza fiżika tagħhom.

(91) L-ilmentatur issottometta li l-perċezzjoni tal-konsumatur mhix fattur determinanti sabiex jiġi ddeterminat l-iskop tal-prodott fi proċedimenti ta' difiża tal-kummerċ u sostna li roti r-elettriċi tal-livelli kollha ta' mutur awżiljari għall-assistenza tal-pedali huma disponibbli fil-kategoriji differenti ta' użu (pereżempju, għall-użu fi vjaġġar, trekking, għat-tlielaq u fuq muntanji) u huma kkummerċjalizzati lil gruppi ta' klijenti kollha irrispettivament mill-età u s-sess. Għalhekk, il-perċezzjoni u l-użu tal-konsumatur ma jiġġustifikawx l-esklużjoni ta' roti elettriċi veloċi mill-iskop tal-prodott.

(92) L-ilmentatur issottometta li l-kriterju tal-approvazzjoni tat-tip u b'mod aktar ġenerali għall-klassifikazzjoni skont ir-Regolament (UE) Nru 168/2013 mhumiex adatti għad-definizzjoni tal-iskop tal-prodott f'dan il-każ. L-ilmentatur argumenta li mhux kull rota eletrika veloċi hija soġġetta għall-approvazzjoni tat-tip iżda biss dawk intenzjonati għall-użu fit-toroq pubbliċi. Dan jeskludi, pereżempju, mountain bike elettriċi użati esklussivament għal avvenimenti kompetittivi jew muntanji off-road li lanqas ma jkunu soġġetti għal rekwiżiti ulterjuri relatati mal-approvazzjoni tat-tip (pjanċa tal-liċenzja, elmu u assigurazzjoni).

(93) Barra minn hekk, il-ilmentatur argumenta li r-roti elettriċi li ma humiex suġġett għall-approcazzjoni tat-tip skont ir-Regolament (UE) Nru 168/2013 madankollu huma suġġett għall-istess rekwiżiti eżatt ta' sigurtà taħt id-direttiva dwar il-makkinarju tal-Unjoni. L-ilmentatur kompla żied li n-norma applikabbli li tistabbilixxi r-rekwiżiti speċifiċi hija l-istess għar-roti elettriċi kollha, jiġifieri n-norma armonizzata EN 15194 u għaldaqstant tenna t-talba riflessa fil-premessa (71).

(94) Il-Kummissjoni nnutat li l-proposta tagħha li testendi r-rekwiżit ta' assigurazzjoni ta' responsabbiltà ċivili għar-roti elettriċi kollha, użata mis-CCCME biex tissostanzja l-allegata differenza fil-perċezzjoni tal-konsumaturi, bl-istess mod uriet li d-differenzi fir-rekwiżiti regolatorji kienu qed jevolvu u ma kinux jipprovdu bażi xierqa u stabbli biex roti elettriċi veloċi jkunu esklużi mill-iskop tal-prodott. Il-Kummissjoni kkonkludiet li l-informazzjoni addizzjonali ppreżentata ma kinitx ta' natura li tbiddel il-konklużjonijiet tagħha rigward l-iskop tal-prodott, jiġifieri li r-roti elettriċi jikkondividu l-istess karatteristiċi u proprjetajiet fiżiċi bażiċi u li l-użi u l-perċezzjoni tal-konsumatur jikkoinċidu b'mod sinifikanti. Għalhekk, l-argumenti tal-GTĊ f'dan ir-rigward ġew irrifjutati.

(95) Fin-nuqqas ta' xi kumment ieħor fir-rigward tal-iskop tal-prodott, il-Kummissjoni kkonfermat il-konklużjonijiet stipulati fil-premessi minn (74) sa (81).

3. SUSSIDJAR

3.1. Introduzzjoni: Preżentazzjoni tal-pjanijiet, tal-proġetti u ta' dokumenti oħrajn tal-Gvern

(96) Qabel analizzat l-allegat sussidjar fil-forma ta' sussidji speċifiċi jew programmi ta' sussidju (it-Taqsimiet 3.5 u ta' wara hawn taħt), il-Kummissjoni vvalutat il-pjanijiet, il-proġetti u dokumenti oħrajn tal-gvern, li kienu rilevanti għal aktar minn wieħed mis-sussidji jew mill-programmi ta' sussidju. Hija sabet li s-sussidji jew il-programmi ta' sussidju kollha li qegħdin jiġu vvalutati jifformaw parti mill-implimentazzjoni tal-ippjanar ċentrali tal-GTĊ għar-raġunijiet spjegati hawn taħt.

(97) It-13-il Pjan ta' Ħames Snin għall-Iżvilupp Ekonomiku u Soċjali Nazzjonali tar-RPĊ (“it-13-il Pjan ta' Ħames Snin”), li jkopri l-perjodu 2016-2020, jenfasizza l-viżjoni strateġika tal-GTĊ għat-titjib u l-promozzjoni tal-industriji ewlenin, bħall-industrija tar-roti elettriċi.

(98) Huwa jenfasizza r-rwol tal-innovazzjoni teknoloġika fl-iżvilupp ekonomiku tar-RPĊ, kif ukoll l-importanza kontinwa ta' prinċipji ta' żvilupp “ekoloġiku”. Skont il-Kapitolu 5 tiegħu, waħda mil-linji ewlenin ta' żvilupp hija l-promozzjoni tal-ammeljorament tal-istruttura industrijali tradizzjonali, kif kien diġà l-każ fit-12-il Pjan ta' Ħames Snin. Din l-idea hija elaborata aktar fil-Kapitolu 22, li jispjega l-istrateġija għall-immodernizzar tal-industrija tradizzjonali fir-RPĊ permezz tal-promozzjoni tal-konverżjoni teknoloġika tagħha. F'dan ir-rigward, it-13-il Pjan ta' Ħames Snin jgħid li l-kumpaniji se jiġu appoġġati sabiex “jitjiebu b'mod komprensiv f'oqsma bħat-teknoloġija tal-prodotti, it-tagħmir industrijali, il-ħarsien tal-ambjent u l-effiċjenza enerġetika”. [traduzzjoni mhux uffiċjali]

(99) B'mod partikolari, il-Parti V (il-Kapitoli minn 22 sa 24) timmira li tiżviluppa sistema industrijali moderna ottimizzata bil-għan li tagħmel liċ-Ċina “mutur tal-manifattura” sal-2025. Sabiex l-industriji emerġenti jagħtu spinta lill-ekonomija, il-pjan “jinkoraġġixxi” l-iżvilupp u jippromwovi l-użu ta' vetturi li jaħdmu bl-enerġija ġdida u jinkoraġġixxi l-iżvilupp ta' vetturi totalment elettriċi. Aktar fid-dettall, il-Kapitolu 23 dwar l-iżvilupp ta' industriji emerġenti strateġiċi jindika li l-GTĊ “jappoġġa l-iżvilupp ta' teknoloġija tal-informatika tal-ġenerazzjoni li jmiss, vetturi li jaħdmu bl-enerġija ġdida, […], teknoloġija ekoloġika u b'karbonju baxx, […]”. Barra minn hekk, il-GTĊ se “iħeġġeġ l-innovazzjoni u l-applikazzjoni industrijali fl-oqsma avvanzati emerġenti bħal […] sistemi għal ħażna ta' enerġija b'effiċjenza għolja u enerġija distribwita, […], il-ħarsien tal-ambjent […]”.

(100) It-13-il Pjan ta' Ħames Snin jinkludi l-“vetturi li jaħdmu bl-enerġija ġdida” fost is-sitt “industriji strateġiċi” għaċ-Ċina u “se jaħdem sabiex jiżgura li l-valur miżjud tal-industriji emerġenti strateġiċi jilħaq 15 % tal-PDG taċ-Ċina”. B'mod partikolari, fil-Kapitolu 23, il-GTĊ jimpenja ruħu li: — “Jippromwovi l-użu ta' vetturi li jaħdmu bl-enerġija ġdida”; — “Jiżviluppa vetturi totalment elettriċi u vetturi elettriċi ibridi b'enfasi li jsiru avvanzi f'oqsma teknoloġiċi ewlenin, bħad-densità tal-enerġija tal-batterija u l-adattabilità tat-temperatura tal-batterija”; — “Jiffaċilita l-iżvilupp ta' netwerk ta' faċilitajiet tal-iċċarġjar u servizzi li huma kompatibbli ma' xulxin u li jaqgħu taħt standards unifikati”; — “Itejjeb il-politiki sabiex jiġi pprovdut appoġġ kontinwu f'dan ir-rigward”; — “Jiżgura li l-produzzjoni totali kumulattiva u l-figuri tal-bejgħ għall-vetturi li jaħdmu bl-enerġija ġdida fiċ-Ċina jilħqu l-ħames miljuni”; — “Isaħħaħ l-isforzi sabiex jiġu rkuprati u mormija l-batteriji użati minn vetturi li jaħdmu bl-enerġija ġdida”.

(101) Il-Pjan ta' Żvilupp tal-Industrija tal-Manifattura fuq Skala Żgħira (2016-2020), (“Il-Pjan ta' Żvilupp tal-Industrija tal-Manifattura fuq Skala Żgħira”), imħejji mill-GTĊ sabiex jimplimenta t-13-il Pjan ta' Ħames Snin u Made in China 2025, jidentifika wkoll l-industrija tar-roti u tal-batteriji bħala industriji ewlenin.

(102) L-industrija tar-roti u tar-roti elettriċi tirrikjedi “Inġinerija għar-Riforma tat-Teknoloġija” permezz tal-“Industrijalizzazzjoni ta' roti ta' materjal ġdid, trasformazzjoni teknika tal-linja tal-produzzjoni elettrika u parts kruċjali intelliġenti, li jirrispettaw l-ambjent u effiċjenti”. B'mod partikolari, jirrakkomanda wkoll “Il-promozzjoni tal-industrija tar-roti sabiex tiżviluppa f'direzzjoni ħafifa, diversifikata, tal-moda u intelliġenti. It-tħaffif tar-RuŻ u l-applikazzjoni ta' materjal ħafif iżda b'saħħtu, trażmissjoni, sistema tas-sewqan, teknoloġija intelliġenti ta' sensuri u teknoloġija tal-Internet tal-Oġġetti. L-enfasi fuq l-iżvilupp ta' roti diversifikati addattati għal skopijiet ta' moda u każwali, eżerċizzju u saħħa tajba, qsim tal-pajjiż fuq distanza twila u tiwi ta' prestazzjoni għolja, u r-rota elettrika kienet konformi ma' rota elettrika standard u intelliġenti b'batterija tal-jon tal-litju”.

(103) Il-Pjan ta' Żvilupp tal-Industrija Ħafifa jelenka wkoll xi miżuri ta' politika konkreti għall-promozzjoni tal-industriji ewlenin, bħal roti elettriċi u industriji tal-batteriji, kif deskritti fit-tliet premessi li jmiss.

(104) L-ewwel sett ta' miżuri jikkonċerna r-riforma taż-żieda tal-aċċess għas-suq, prinċipalment permezz ta' simplifikazzjoni tal-passi amministrattivi (jiġifieri l-kanċellazzjoni tal-approvazzjonijiet mhux meħtieġa, it-tnaqqis u l-istandardizzazzjoni tal-miżati u l-proċess ta' approvazzjoni). Barra minn hekk, il-GTĊ jelenka l-oqsma tal-industriji u n-negozju fejn l-investiment huwa pprojbit jew limitat (jiġifieri katalogi tal-investiment, ara l-premessa (126)).

(105) It-tieni sett ta' miżuri jikkonċerna ż-żieda tal-appoġġ għall-politika tat-tassazzjoni finanzjarja: — “Jagħtu effett sħiħ lir-rwol ewlieni tal-fond ta' żvilupp għal intrapriżi żgħar u ta' daqs medju, iwasslu lill-intrapriżi żgħar u ta' daqs medju sabiex iżidu l-investiment fuq l-innovazzjoni teknoloġika, l-aġġustament strutturali, il-konservazzjoni tal-enerġija u t-tnaqqis tal-emissjonijiet, jimplimentaw diversi politiki preferenzjali, jipperfezzjonaw is-sistema ta' servizz għal intrapriżi żgħar u ta' daqs medju”. — “Jimplimentaw il-politika ta' deprezzament li jaċċellera għal assi fissi, jiggwidaw lill-intrapriżi biex iżidu l-investiment fuq tagħmir avvanzat”. — “Jagħtu effett lir-rwol tal-fondi speċjali tal-produzzjoni tat-tindif, jiggwidaw l-applikazzjoni tat-teknoloġija tal-produzzjoni u l-promozzjoni tat-teknoloġija tal-produzzjoni tat-tindif f'industriji ewlenin”. — “Jimplimentaw politiki preferenzjali ta' taxxa u miżati rilevanti, inaqqsu l-kost tal-intrapriżi ta' ‘ħames assigurazzjonijiet soċjali u fond wieħed għall-akkomodazzjoni’, jaġġustaw b'mod raġonevoli l-politika tat-taxxa fuq il-konsum”. — “Jinkoraġġixxu lill-intrapriżi sabiex iżidu l-investiment fir-RuŻ ta' prodotti ekoloġiċi, jagħtu l-ogħla prijorità lill-prodotti b'ċertifikat ta' prodott ekoloġiku fix-xiri tal-gvernijiet”.

(106) It-tielet sett ta' miżuri jikkonċerna ż-żieda tal-appoġġ għall-politika finanzjarja, b'mod partikolari: — “Jimplimentaw il-politika finanzjarja li tappoġġa l-iżvilupp ta' intrapriżi żgħar u ta' daqs medju, jesploraw aktar il-mezzi finanzjarji ta' intrapriżi żgħar u ta' daqs medju, jipperfezzjonaw is-sistema tal-garanzija ta' kreditu ta' intrapriżi żgħar u ta' daqs medju”. — “Jaċċelleraw l-iżvilupp ta' prodotti u servizzi finanzjarji sabiex jappoġġaw l-intraprenditorija u l-innovazzjoni popolari fil-qasam tal-industrija ħafifa”. — “Iżidu l-appoġġ finanzjarju għat-trasformazzjoni tat-teknoloġija u l-aġġornament tat-tagħmir tal-intrapriżi”. — “Ninkoraġġixxu lill-istituzzjonijiet finanzjarji bankarji biex jiżviluppaw servizzi ta' self li jużaw anki assi intanġibbli bħala garanzija, inkluż: il-marki tagħhom stess, id-drittijiet speċjali li jużaw marki kummerċjali, biex jappoġġaw il-kostruzzjoni ta' marki fil-qasam tal-industrija ħafifa”. — “Ikomplu jaqdu r-rwol tal-politika u l-finanzjament tal-iżvilupp, jappoġġaw lill-istituzzjonijiet finanzjarji, permezz tal-mod ta' self sindikat, kreditu għall-esportazzjoni, finanzjament tal-proġetti, sabiex jistabbilixxu pjattaforma ta' servizzi finanzjarji ta' RuŻ internazzjonali, sistema ta' produzzjoni, promozzjoni tal-marki għall-intrapriżi”. — “Iżidu l-appoġġ tal-assigurazzjoni ta' kreditu għall-esportazzjoni għal intrapriżi tal-marka, jinkoraġġixxu lill-banek kummerċjali sabiex iwettqu b'mod attiv in-negozju tal-finanzjament tal-politika tal-assigurazzjoni ta' kreditu għall-esportazzjoni”.

(107) Il-pjanijiet ta' Żvilupp tal-Industrija Ħafifa huma żviluppati wkoll fil-livell lokali. Huwa l-każ għat-12-il Pjan ta' Ħames Snin (2011-2015) ta' Żvilupp tat-Tessuti u tal-Industrija Ħafifa Muniċipali ta' Tianjin, li tkellem favur il-ħolqien ta' erba' bażijiet industrijali ħfief fil-livell nazzjonali fil-Provinċja: “Il-Belt ta' Tianjin għandha tibni bażi ta' produzzjoni u esportazzjoni tar-roti f'livell nazzjonali. Billi l-park industrijali ta'‘China bicycle kingdom’fid-distrett ta' Wuqing, u l-park industrijali tar-roti (elettriċi) fid-distrett ta' Binhai jitqiesu bħala l-qofol, aħna għandna niżviluppaw b'mod intensiv l-industriji tal-manifattura ta' roti (elettriċi), spare parts, eċċ.”.

(108) Bl-istess mod, it-13-il Pjan ta' Ħames Snin ta' Tianjin għall-Iżvilupp Ekonomiku tal-Industrija jistabbilixxi għanijiet ċari ta' appoġġ għall-industriji tar-roti u tar-roti elettriċi, inklużi l-industriji tal-parts, bħal: — “Tiġi żviluppata b'mod enfatiku l-industrija tar-roti”; — “Titħaffef il-kostruzzjoni ta' bażijiet industrijali karatteristiċi, inklużi l-produzzjoni tar-roti […], fid-Distrett ta' Jinghai u fid-Distrett ta' Wuqing”; — “Jitħaffu t-trasformazzjoni u l-ammeljorament tal-intrapriżi. Tiġi implimentata b'mod vigoruż strateġija ta' marka kummerċjali, l-intrapriżi jiġu ggwidati sabiex jintensifikaw l-innovazzjoni teknoloġika u l-popolarizzazzjoni tal-prodotti, u jissaħħu u jiġu promossi l-pożizzjonijiet tas-suq ta' prodotti kompetittivi, inklużi r-roti. Tingħata promozzjoni lill-annessjoni u r-riorganizzazzjoni tal-intrapriżi u jittejbu b'mod komprensiv il-kapaċità innovattiva u l-valur miżjud tal-prodotti ta' intrapriżi żgħar u ta' daqs medju u intrapriżi privati”; — “Titħaffef il-kostruzzjoni ta' parks b'ċerti karatteristiċi, inklużi parks industrijali tar-roti f'Quqing u Jinghai”; — “Tiġi żviluppata b'mod enfatiku batterija għall-ħażna tal-enerġija”; u — “Issir espansjoni taż-żoni b'vantaġġi distintivi. Il-batterija tal-jon tal-litju titqies bħala l-qofol għall-promozzjoni tal-iżvilupp ta' supercapacitor u batterija tal-potenza bi prestazzjoni għolja”.

(109) B'mod aktar speċifiku, it-13-il Pjan ta' Ħames Snin għall-Industrija tar-Roti u r-Roti Elettriċi (“it-13-il Pjan dwar ir-Roti”), maħruġ mill-Assoċjazzjoni Ċiniża tar-Roti (“China Bicycle Association” - CBA) jinkludi r-roti fost l-“industriji emerġenti”: “l-industriji emerġenti ġew promossi għal-livell ta' strateġija nazzjonali, bħalma huma enerġija ġdida, materjal ġdid, l-internet, il-konservazzjoni tal-enerġija u l-ħarsien tal-ambjent, u t-teknoloġija tal-informatika, għalhekk, saret xejra inevitabbli għall-industriji tradizzjonali li jidħlu fil-komunità ta' livell medju u livell għoli. Speċjalment wara li l-Ħames Sessjoni Plenarja intervjeniet sabiex “tippromwovi l-iżvilupp ta' traffiku u trasport b'livell baxx ta' karbonju u tinkoraġġixxi l-ivvjaġġar ekoloġiku bir-rota”, l-industrija tar-roti ċertament se tgawdi mill-opportunitajiet storiċi ġodda għall-iżvilupp”.

(110) It-13-il Pjan dwar ir-Roti jistabbilixxi miri li jistgħu jitkejlu li għandhom jintlaħqu mill-GTĊ sal-2020 fl-industrija tar-roti: “id-dħul minn negozji ewlenin tal-intrapriżi 'l fuq mill-iskala fl-industrija kollha se jikseb ir-rata medja annwali ta' tkabbir ta' 6 % u jaqbeż il-RMB 200 biljun sal-2020. L-iskala tal-esportazzjoni tar-roti u l-ispare parts se tibqa' stabbli u l-esportazzjoni tar-roti elettriċi se tiżdied b'mod drammatiku. L-integrazzjoni tal-industrija se tissaħħaħ aktar u l-kontribut tal-intrapriżi ewlenin għall-volum tal-produzzjoni se jaqbeż il-50 %. L-industrija se trawwem, tibni b'mod konġunt u ttejjeb 3-5 raggruppamenti tal-industrija u reġjuni karatteristiċi. Il-proporzjon ta' roti ta' livell medju u ta' livell għoli u roti elettriċi b'batterija tal-litju se jiżdied kull sena”.

(111) Barra minn hekk, it-13-il Pjan dwar ir-Roti jipprevedi li “se jinbnew minn marka kummerċjali famuża internazzjonali waħda sa tnejn”. Minbarra l-premjijiet eżistenti li diġà nkisbu mill-produtturi tar-roti elettriċi (pereżempju r-rikonoxximenti ta' China Famous Brand, China Well-known Trademark, Light Industry Brand Cultivation System, Advantageous Light Industry Brand u Industry Brand Cultivation Demonstration Enterprise), il-pjan jipprevedi wkoll li tittejjeb il-“Brand Cultivation System” u li titwettaq il-“Brand Value Quantification and Assessment”.

(112) Barra minn hekk, wieħed mill-kompiti ewlenin elenkati fit-13-il Pjan dwar ir-Roti huwa li “Tkompli l-promozzjoni tal-iżvilupp ta' roti differenti, tad-ditta u ta' livell għoli fl-industrija, u gradwalment jiżdied il-proporzjon ta' nies li jivvjaġġaw bir-rota u l-proporzjon ta' roti ta' livell medju u ta' livell għoli; ir-realizzazzjoni tal-batterija tal-litju ħafifa u tar-roti elettriċi intelliġenti u t-titjib kostanti tas-sehem mis-suq ta' roti b'batterija tal-litju u l-proporzjon ta' roti elettriċi għall-esportazzjoni”.

(113) Barra minn hekk, it-13-il Pjan dwar ir-Roti jelenka wkoll it-tisħiħ ta' “il-proporzjon tal-esportazzjoni u d-drittijiet tal-ipprezzar ta' marki kummerċjali indipendenti ta' roti elettriċi” bħala għan ewlieni.

(114) Fil-Katalogu ta' Proġetti ta' Investiment soġġetti għall-Verifika u l-Approvazzjoni tal-Gvern, il-GTĊ jagħmel referenza għal prijoritizzazzjoni miżjuda ta' vetturi li jaħdmu b'enerġija alternattiva, inklużi roti elettriċi: “Il-kapaċità tal-produzzjoni li żżid in-numru ta' vetturi tradizzjonali li jaħdmu bil-fjuwil għandha tkun ikkontrollata strettament b'mod li, fil-prinċipju, manifatturi ġodda ta' vetturi tradizzjonali li jaħdmu bil-fjuwil ma għandhomx ikunu vverifikati u approvati aktar għall-kostruzzjoni. Għandhom isiru sforzi li jiggwidaw b'mod attiv l-iżvilupp b'saħħtu u tajjeb ta' vetturi li jaħdmu b'enerġija alternattiva”.

(115) B'mod asimmetriku, il-GTĊ iżid il-mopeds b'kombustjoni bil-fjuwil fil-lista ta' “prodotti skaduti” fil-Katalogu għall-Gwida tar-Ristrutturar tal-Industrija (Verżjoni tal-2011, Emenda tal-2013).

(116) Madankollu, l-isforzi tal-GTĊ mhumiex limitati għar-roti elettriċi, iżda jħaddnu wkoll il-parts tagħhom, jiġifieri magni, unità ta' kontroll u batteriji.

(117) It-13-il Pjan dwar ir-Roti stabbilixxa espliċitament ir-rabta bejn l-iżvilupp ta' parts tar-roti elettriċi u l-parts tagħhom, permezz ta' “L-espansjoni kontinwa tal-applikazzjoni ta' liga tal-aluminju, liga tal-manjeżju, liga tat-titanju u liegi ħfief oħrajn, fibra tal-karbonju u materjali komposti oħrajn fir-roti lesti u l-parts tagħhom. It-titjib tal-kapaċità li r-roti kompluti jsiru b'mod indipendenti permezz tat-titjib tal-kwalità u l-livell tal-parts. It-titjib ulterjuri tal-prestazzjoni komprensiva ta' erba' komponenti elettriċi ewlenin, jiġifieri, kontrollur, batterija, mutur u ċarġer, bil-għan li tiġi żviluppata s-sistema elettrika effiċjenti, li tiffranka l-enerġija, sikura u affidabbli ta' rota elettrika”.

(118) Barra minn hekk, it-13-il Pjan tar-Roti jipprevedi li matul it-“13-il perjodu ta' ħames snin”, “se jinkisbu skoperti fit-teknoloġiji ewlenin li ġejjin”: — “1. Il-promozzjoni u l-applikazzjoni ta' materjali b'saħħithom ħafna u ħfie f”; — “2. It-teknoloġija tal-ipproċessar ta' preċiżjoni ta' komponenti tat-trażmissjoni fir-rot i”; — “3. It-titjib tal-prestazzjoni komprensiva tas-sistema ta' kontroll elettriku fir-roti elettriċ i”; — “4. It-titjib tal-prestazzjoni komprensiva ta' batterija tal-aċidu taċ-ċomb u batterija tal-jon tal-li tju”; — “5. L-applikazzjoni u l-promozzjoni ta' teknoloġija b'sensuri tat-torque ”; — “6. L-applikazzjoni u l-promozzjoni ta' teknoloġija diġitali, teknoloġija tal-internet tal-oġġetti u teknoloġija intelliġenti ”.

(119) Ir-rabta bejn l-iżvilupp ta' roti elettriċi u l-parts tagħhom kienet diġà stabbilita fit-12-il Pjan ta' Ħames Snin għall-industrija tar-Roti u tar-Roti Elettriċi. Id-dokument jirreferi b'mod estensiv għall-integrazzjoni tal-“ktajjen tal-produzzjoni” u l-ħtieġa li “jitħaffu r-riċerka u l-iżvilupp tat-teknoloġija ewlenija komuni tal-industrija”.

(120) B'mod aktar speċifiku, it-12-il Pjan tar-Roti jelenka fost l-għanijiet ewlenin tal-iżvilupp tal-industrija matul it-12-il Perjodu ta' Ħames Snin: — “it-tisħiħ ulterjuri tal-integrazzjoni tal-industrija”; — “it-tiswir ta' diviżjoni professjonali tal-mekkaniżmu tax-xogħol bi spare parts, upstream u downstream, ta' vetturi lesti u produzzjoni, tagħlim u riċerka”.

(121) It-12-il Pjan tar-Roti jelenka wkoll l-innovazzjonijiet teknoloġiċi ewlenin li għandhom jinkisbu matul it-12-il perjodu ta' Ħames Snin. Dawn jinkludu, inter alia, — “l-applikazzjoni ta' batterija tal-jon tal-litju”; — “l-applikazzjoni ta' magni elettriċi b'kalamita permanenti, ta' veloċità għolja u bi brush f'roti elettriċi”; — “l-applikazzjoni ta' teknoloġija ta' kontroll b'mikrokompjuter fir-roti elettriċi”.

(122) Indikazzjoni oħra ta' subordinazzjoni tal-iżvilupp ta' komponenti upstream għall-iżvilupp tal-industrija downstream ta' roti elettriċi tista' tiġi rkuprata fin-Notifika tal-Uffiċċju Ġenerali tal-Gvern Muniċipali ta' Suzhou taċ-ċirkolazzjoni tal-Miżuri Amministrattivi fuq il-Fond Speċjali tal-Industrija Muniċipali u t-Titjib Ekonomiku (SU FU BAN 2014-137) u n-Notifika relatata dwar l-applikazzjoni għall-Programm tal-Fond Speċjali Fiskali Muniċipali ta' Suzhou għas-sena 2016. B'mod partikolari, l-Artikolu A3.1 ta' dan tal-aħħar jelenka fost il-kundizzjonijiet sabiex tinkiseb l-għotja: “Il-prodotti għandhom karatteristiċi bħal potenzjal kbir fis-suq, forza qawwija u ‘tnaqqis tad-diskrepanza’ fil-katina industrijali”.

(123) It-13-il Pjan ta' Ħames Snin jirreferi espliċitament għall-appoġġ mill-GTĊ għall-iżvilupp ta' “ħażna tal-enerġija b'effiċjenza għolja” fil-Kapitolu 23 (ara wkoll il-premessa (97)).

(124) Il-Pjan ta' Żvilupp tal-Industrija tal-Manifattura fuq Skala Żgħira (2016-2020) jelenka wkoll l-industrija tal-batteriji fost l-“industriji ewlenin”. Minbarra l-miżuri ta' politika ġenerali diskussi fil-premessi minn (96) sa (107), il-pjan jirrakkomanda wkoll l-implimentazzjoni tal-“Ispeċifikazzjonijiet tal-Industrija tal-Batteriji taċ-Ċomb”.

(125) Il-Pjan ta' Żvilupp tat-Tessuti u tal-Industrija tal-Manifattura fuq Skala Żgħira Muniċipali ta' Tianjin għat-13-il Pjan ta' Ħames Snin (2016-2020) jagħmel ir-rabta bejn l-appoġġ għall-produzzjoni tar-roti elettriċi u l-parts tagħhom: “Aħna għandna nippromwovu l-applikazzjoni ta' materjali ġodda, inklużi materjali komposti, liegi ħfief, azzar b'liga baxxa fil-produzzjoni ta' roti u roti elettriċi. Aħna għandna nimbottaw 'il quddiem l-applikazzjoni ta' teknika ta' kontroll b'mikrokompjuter, batteriji enerġetiċi ġodda u magni elettriċi effiċjenti f'batteriji elettriċi”.

(126) Il-parts tar-roti u, b'mod speċifiku, il-batteriji speċifiċi u l-metalli ħfief għall-frejms huma parti mil-lista ta' “industriji inkoraġġiti” fil-Katalogu tal-Gwida ta' Industriji ta' Investiment Barrani (Rivedut fl-2017). B'mod partikolari, il-lista tinkludi: — “96. Ir-riċerka u l-iżvilupp (RuŻ) u l-manifattura ta' materjali ġodda għall-avjazzjoni, is-settur ajruspazjali, il-karozzi u l-muturi ħfief u li jirrispettaw l-ambjent (aluminju speċjali, materjali ta' liga ta' aluminju-manjeżju, qafas ta' liga tal-aluminju għall-muturi, eċċ.) ”. — “236. Il-manifattura ta' batterija ekoloġika ta' teknoloġija avvanzata: batteriji ibridi potenti ta' nikil-metall, batteriji ta' żingu-nikil, batteriji ta' żingu-fidda, batteriji tal-jon tal-litju, ċelloli solari, ċelloli tal-fjuwil, eċċ. (għajr għal vetturi li jaħdmu bl-enerġija ġdida, batterija li taħdem bl-enerġija) ”.

(127) Bl-istess mod, il-Katalogu tal-Industriji ta' Prijorità għall-Investiment Barrani fiċ-Ċina Ċentrali u tal-Punent jippromwovi investiment barrani fl-industrija relatata mal-parts tar-roti elettriċi li jinkludu: (i) il-produzzjoni ta' materjali u prodotti ta' liga tal-aluminju, (ii) il-produzzjoni ta' servo motors u mezzi tas-sewqan, (iii) ir-RuŻ u l-manifattura tat-tagħmir speċjali għall-produzzjoni ta' batteriji tal-litju u prodotti oħrajn tal-litju; iv) l-iżvilupp u l-manifattura ta' materjali ħfief bħal saħħa għolja.

(128) Il-batteriji tal-litju huma parti mil-lista “inkoraġġita” fil-Katalogu għall-Gwida tar-Ristrutturar tal-Industrija (Verżjoni tal-2013) (Emenda tal-2011) (Maħruġ permezz tal-Ordni Nru 9 tal-Kummissjoni Nazzjonali għall-Iżvilupp u r-Riforma).

(129) Id-dokumenti li ġejjin jidentifikaw ukoll l-industrija tar-roti elettriċi bħala industrija strateġika, prijoritizzata u / jew inkoraġġita: — Made in China 2025 tal-Kunsill tal-Istat (id-Deċiżjoni Nru 28 tal-2005) jinkludi l-“iżvilupp ekoloġiku” fost il-prinċipji ta' gwida tiegħu. Id-dokument jelenka l-kompiti strateġiċi li għandhom jiġu implimentati sal-2025, inklużi l-intensifikazzjoni tal-“isforzi fir-riċerka u l-iżvilupp ta' teknoloġiji, proċessi u tagħmir avvanzati għall-iffrankar tal-enerġija u l-ħarsien tal-ambjent”, it-tisħiħ tar-“riċerka u l-iżvilupp ta' prodotti ekoloġiċi, il-ġeneralizzazzjoni ta' tekniki ta' konsum baxx tal-enerġija u rkupru faċli, il-promozzjoni kontinwa tal-effiċjenza enerġetika ta' prodotti li jużaw l-enerġija terminali, inklużi mutur, bojler, magna b'kombustjoni interna u apparat elettriku, […] u jippromwovu enerġetikament l-iżvilupp ta' industrija ta' materjal ġdid, industrija ta' enerġija ġdida u industrija ta' tagħmir ta' livell għoli ekoloġiċi u b'livell baxx ta' emissjonijiet ta' karbonju […]”. — Id-Deċiżjoni Nru 40 tal-Kunsill tal-Istat dwar il-Promulgazzjoni u l-Implimentazzjoni tad-“Dispożizzjonijiet Temporanji dwar il-Promozzjoni tal-Aġġustament tal-Istruttura Industrijali” (“id-Deċiżjoni Nru 40”). Din id-Deċiżjoni tiddikjara li l-“Katalogu ta' Gwida għall-Aġġustament tal-Istruttura Industrijali” (11), li huwa miżura ta' implimentazzjoni tad-Deċiżjoni Nru 40, huwa bażi importanti sabiex jiġu ggwidati d-direzzjonijiet tal-investiment. Huwa jiggwida wkoll lill-GTĊ sabiex jamministra l-proġetti ta' investiment u sabiex jifformula u jinforza politiki dwar il-finanzi pubbliċi, it-tassazzjoni, il-kreditu, l-art, l-importazzjoni u l-esportazzjoni (12). Għalkemm ir-roti elettriċi ma jissemmewx espliċitament fid-Deċiżjoni Nru 40, permezz tagħha l-Kunsill tal-Istat jagħti struzzjonijiet lill-istituzzjonijiet finanzjarji Ċiniżi kollha sabiex jipprovdu appoġġ ta' kreditu u jwiegħed l-implimentazzjoni ta' “politiki preferenzjali oħrajn dwar il-proġetti inkoraġġiti”. Fl-istess ħin, il-Katalogu ta' Gwida għall-Aġġustament tal-Istruttura Industrijali fil-Kapitolu XIX jelenka l-batteriji u l-materjal ħafif bħala industriji inkoraġġiti. Fir-rigward tan-natura legali tagħha, il-Kummissjoni nnotat li d-Deċiżjoni Nru 40 hija Ordni mill-Kunsill tal-Istat, li huwa l-ogħla korp amministrattiv fir-RPĊ. F'dan ir-rigward, id-deċiżjoni hija legalment vinkolanti għal korpi pubbliċi oħrajn u għall-operaturi ekonomiċi (13). — Il-Qafas Nazzjonali għall-Iżvilupp tax-Xjenza u t-Teknoloġija fuq Terminu Medju u Twil (2006 – 2020) jappoġġa l-iżvilupp ta' oqsma ewlenin u temi ta' prijorità, u jinkoraġġixxi l-appoġġ finanzjarju u fiskali għal dawn l-oqsma u l-prijoritajiet ewlenin.

(130) Bħala konklużjoni, l-industrija tar-roti elettriċi u l-parts tagħha (jiġifieri l-batterija, il-magna, l-unitajiet ta' kontroll u l-komponenti tal-metall ħafif) huma b'hekk meqjusa bħala industriji ewlenin / strateġiċi, li l-iżvilupp tagħhom huwa segwit b'mod attiv mill-GTĊ bħala objettiv ta' politika.

3.2. Talbiet

3.2.1. Talbiet mill-GTĊ

(131) Il-GTĊ l-ewwel indika li huwa ma setax jidentifika t-13-il Pjan ta' Ħames Snin għall-Industrija tar-Roti u tar-Roti Elettriċi u li, għalhekk, ma kienx f'pożizzjoni li jipprovdi kummenti dwar il-pjan.

(132) Il-GTĊ indika wkoll fit-tweġiba tiegħu għall-kwestjonarju li s-CBA hija biss assoċjazzjoni industrijali, organizzata volontarjament minn produtturi ta' roti, roti elettriċi u l-ispare parts tagħhom. Il-GTĊ sostna ukoll li s-CBA mhijiex dipartiment tal-gvern.

3.2.2. Talbiet magħmula mill-Assoċjazzjoni Ċiniża tar-Roti

(133) Is-CBA sostniet li hija korp indipendenti mingħajr kontroll mill-GTĊ. B'appoġġ, huma rreferew għall-“Pjan Globali għall-Kompartimenti ta' Diżakkoppjament tal-Kummerċ u l-Organi Amministrattivi” maħruġ mill-Uffiċċju Ġenerali tal-Kumitat Ċentrali tal-Partit Komunista taċ-Ċina u l-Uffiċċju Ġenerali tal-Kunsill tal-Istat.

(134) Is-CBA sostniet ukoll li t-13-il Pjan ta' Ħames Snin dwar ir-Roti kien kunfidenzjali.

3.2.3. Talbiet magħmula minn Giant Group

(135) Wara d-divulgazzjoni Giant Group ippretenda li waħda mill-kumpaniji relatati tiegħu kienet sempliċement qed tipproduċi l-prodott simili iżda ma kinitx tesporta roti tal-elettriku lejn l-Unjoni. Għalhekk kwalunkwe sussidju riċevut minn din tal-aħħar ma jistax awtomatikament jitqies bħala sussidju mogħti għal prodott li ġie rilaxxat għal ċirkolazzjoni ħielsa fl-Unjoni li jikkawża ħsara lill-industrija tal-Unjoni. Kwalunkwe benefiċċju ta' tali sussidju mogħti lanqas ma għadda għand il-kumpanija relatata li kienet qed tesporta l-prodott ikkonċernat lejn l-Unjoni. Giant Group għalhekk allega li kwalunkwe sussidju riċevut minn kumpanija li tipproduċi l-prodott simili ma kienx ta' benefiċċju għall-esportazzjonijiet u għalhekk għandu jiġi eskluż mill-kalkolu tal-ammont ta' sussidjar tal-kumpanija li tesporta.

3.2.4. Konfutazzjonijiet tat-talbiet

L-eżistenza u l-kunfidenzjalità tat-13-il Pjan dwar ir-Roti

(136) Il-Kummissjoni kienet tal-fehma li t-13-il Pjan dwar ir-Roti kellu jkun identifikat mill-GTĊ u li ma għandux jitqies bħala limitat fuq il-bażi tal-fatti li ġejjin: — Is-CBA ppubblikat stqarrija għall-istampa fuq is-sit web pubbliku tagħha li tinforma li t-13-il Pjan ta' Ħames Snin dwar ir-Roti ġie adottat uffiċjalment fl-14 ta' Ġunju 2016 (http://www.china-bicycle.com/News/View/b8da75cd-607f-4d84-8412-a487e07a0b78). Din kienet irrapportata wkoll minn siti web oħrajn bħal Xuenshu.com (https://www.xueshu.com/zgzxc/201607/21087310.html). — Fl-istqarrija għall-istampa, is-CBA ddivulgat sommarju tal-pjan lill-pubbliku ġenerali: “Il-President Ma Zhongchao ressaq rekwiżiti għall-iżvilupp tal-industrija matul il-perjodu tat-“13-il Pjan ta' Ħames Snin”: il-qofol tat-“13-il Pjan ta' Ħames Snin” huwa t-trasformazzjoni u l-ammeljorament, u l-mira hija li ssir bidla minn kbir għal b'saħħtu, u l-mezz huwa li tinħoloq opportunità tad-deheb għall-iżvilupp tal-industrija. Il-perjodu sar perjodu ta' żvilupp tad-deheb. Għal dan il-għan, jeħtieġ li l-industrija tifhem sewwa l-punti li ġejjin: L-ewwel nett, tifhem il-pożizzjonament strateġiku tal-iżvilupp tat-“13-il Pjan ta' Ħames Snin” tal-industrija; it-tieni nett, tmexxi t-trasformazzjoni tal-mod ta' żvilupp bit-trasformazzjoni tal-kunċett ta' żvilupp […]”. — It-13-il Pjan dwar ir-Roti ġie ppreżentat fil-verżjoni miftuħa tal-Ilment u ġie magħmul disponibbli għall-pubbliku mill-21 ta' Diċembru 2017. Madankollu, sakemm saret iż-żjara ta' verifika f'Settembru 2018 fil-bini tal-GTĊ, la s-CBA u lanqas il-GTĊ ma kienu għamlu talbiet dwar il-kunfidenzjalità tal-pjan. Għall-kuntrarju, il-GTĊ għarraf lill-Kummissjoni li l-pjan ma setax jiġi identifikat, minkejja li l-approvazzjoni tiegħu ġiet magħmula pubblika fuq is-sit web tas-CBA u minkejja li f'Ġunju 2016 is-CBA kienet għadha taħt l-influwenza tal-GTĊ, hekk kif il-“Pjan Globali għall-Kompartimenti ta' Diżakkoppjament tal-Kummerċ u l-Organi Amministrattivi” kien għadu ma daħalx fis-seħħ. — It-12-il Pjan dwar ir-Roti preċedenti kien dokument pubbliku, għalkemm kellu natura simili għat-13-il Pjan dwar ir-Roti. Barra minn hekk, l-ebda wieħed minn dawn id-dokumenti ma kien fih data speċifika dwar kumpanija.

(137) Fl-aħħar nett, is-CBA ma pprovdiet ebda evidenza dwar in-natura kunfidenzjali tat-13-il Pjan dwar ir-Roti.

L-allegata indipendenza tas-CBA mill-GTĊ

(138) Il-Kummissjoni ġabret għadd ta' elementi li wasslu għall-konklużjoni li s-CBA kellha rabta qawwija mal-GTĊ, b'mod partikolari matul l-2016, meta ġie approvat il-Pjan dwar ir-Roti: — L-Artikolu 3 tal-Istatut ta' Assoċjazzjoni tas-CBA (disponibbli għall-pubbliku fuq is-sit web tas-CBA: http://www.china-bicycle.com/information/?cid=33) jistabbilixxi li “L-iskop u l-kompiti ta' din l-assoċjazzjoni huma: […]li timplimenta l-politika industrijali nazzjonali u tgħin lid-dipartimenti tal-gvern isaħħu l-industrija, […] ikollha rwol bħala pont u rabta bejn il-gvern u l-intrapriżi, u tagħmel ħilitha sabiex taqdi lill-intrapriża, l-industrija u l-gvern, kif ukoll li tippromwovi l-iżvilupp sostenibbli u b'saħħtu tal-industrija”. L-Artikolu 4 jsaħħaħ din ir-rabta u jistabbilixxi li: “Dan il-Kunsill jaċċetta l-gwida u s-superviżjoni tan-negozju tal-Kummissjoni għas-Superviżjoni u l-Amministrazzjoni tal-Assi tal-Istat tal-Kunsill tal-Istat, il-Ministeru tal-Affarijiet Ċivili u l-unità tan-negozju kompetenti tas-soċjetà”. — Is-sit web tas-CBA (http://www.china-bicycle.com/information/?cid=11) jindika li: “L-assoċjazzjoni hija ggwidata u ġestita mill-Amministrazzjoni tal-Istat tal-Kunsill tal-Istat, mill-Kumitat għall-Ġestjoni tal-Assi tal-Istat tal-Kunsill tal-Istat, mill-Assoċjazzjoni Ċiniża tal-Manifattura fuq Skala Żgħira u mill-Ministeru tal-Affarijiet Ċivili tal-Amministrazzjoni tar-Reġistrazzjoni tas-Soċjetà”. — Il-“Pjan Globali għall-Kompartimenti ta' Diżakkoppjament tal-Kummerċ u l-Organi Amministrattivi”, maħruġ mill-Uffiċċju Ġenerali tal-Kumitat Ċentrali tal-Partit Komunista taċ-Ċina u l-Uffiċċju Ġenerali tal-Kunsill tal-Istat, ġie adottat fit-8 ta' Lulju 2015. Madankollu, huwa jipprevedi proġett pilota fl-2016 u l-estensjoni għal assoċjazzjonijiet industrijali oħrajn u dħul fis-seħħ sħiħ biss fl-2017. Għalhekk, fuq il-bażi ta' dan, il-Kummissjoni kkonkludiet li meta ġie approvat it-13-il Pjan dwar ir-Roti fl-2016, is-CBA kienet taħt il-ġestjoni tal-Kunsill Statali u ġiet fdata sabiex timplimenta l-politika tal-gvern u, għalhekk, ma setgħetx titqies bħala korp indipendenti.

(139) Fuq il-bażi ta' dak li ntqal hawn fuq, il-Kummissjoni ma laqgħetx it-talbiet relatati mal-eżistenza u l-kunfidenzjalità tat-13-il Pjan dwar ir-Roti u fuq l-indipendenza tas-CBA.

(140) Sa fejn għandha x'taqsam it-talba ta' Giant Group, il-Kummissjoni qieset li d-diversi entitajiet ġuridiċi li jipproduċu u jbigħu roti elettriċi, huma parti mill-istess grupp. Dan ma ġiex ikkontestat mill-Giant Group. Għalhekk, ir-rwol speċifiku tar-riċevitur (bħala dak li jesporta direttament il-prodott ikkonċernat jew le matul il-perjodu ta' investigazzjoni) kien ikkunsidrat irrilevanti sakemm kien relatat mal-produttur esportatur u li huwa rċieva benefiċċji relatati mal-prodott li qed jiġi investigat. Li tali benefiċċji kienu riċevuti ma kienx ikkontestat minn Giant Group. Il-Kummissjoni kkunsidrat li l-benefiċċji riċevuti minn entitajiet ġuridiċi tal-istess grupp li huma involuti fil-produzzjoni u l-bejgħ ta' roti elettriċi huma aggregati fil-livell tal-grupp u mqassma fejn rilevanti. Fuq il-bażi ta' dan, it-talba ġiet irrifjutata.

3.3. Nuqqas ta' kooperazzjoni parzjali u l-użu tal-fatti disponibbli

3.3.1. Self preferenzjali

(141) Il-Kummissjoni talbet lill-GTĊ sabiex jibgħat kwestjonarji speċifiċi lil sitt banek tal-Istat identifikati fl-ilment, kif ukoll lil kwalunkwe istituzzjoni finanzjarja oħra li pprovdiet self jew krediti tal-esportazzjoni lill-produtturi esportaturi inklużi fil-kampjun.

(142) Il-GTĊ sostna li huwa kien ikkuntattja lill-istituzzjonijiet finanzjarji msemmija hawn fuq. Madankollu, kienu erbgħa biss mill-banek tal-Istat speċifikament imsemmija mill-ilmentatur li wieġbu għall-kwestjonarju.

(143) Skont il-GTĊ, huwa ma kellux l-awtorità li jitlob informazzjoni mingħand il-banek tal-Istat li ma weġbux għall-kwestjonarju, minħabba li dawn joperaw indipendentement mill-GTĊ. Il-GTĊ kien tal-fehma wkoll li l-Kummissjoni imponiet piż mhux raġonevoli fuqu u li ma kienx hemm biżżejjed gwida dwar kif tissottometti l-informazzjoni mitluba u kif tħejji l-verżjonijiet mhux kunfidenzjali tat-tweġibiet.

(144) Il-Kummissjoni ma qablitx ma' din il-fehma. L-ewwel nett, l-informazzjoni mitluba minn entitajiet tal-Istat (kemm jekk dawn ikunu kumpaniji kif ukoll jekk ikunu istituzzjonijiet pubbliċi / finanzjarji) hija disponibbli għall-GTĊ għall-entitajiet kollha fejn il-GTĊ huwa l-azzjonist ewlieni jew maġġoritarju. Tabilħaqq, skont il-Liġi tar-Repubblika tal-Poplu taċ-Ċina dwar l-Assi tal-Istat tal-Intrapriżi (14), l-aġenziji għall-amministrazzjoni u s-superviżjoni tal-assi tal-Istat stabbiliti mill-Kummissjoni għall-Amministrazzjoni u s-Superviżjoni tal-Assi tal-Istat tal-Kunsill tal-Istat u l-gvernijiet tal-poplu lokali jwettqu d-dmirijiet u r-responsabbiltajiet tal-kontributur tal-kapital ta' intrapriża b'investiment mill-Istat f'isem il-gvern. Dawn l-aġenziji huma b'hekk intitolati li jirċievu redditi fuq l-assi, jieħdu sehem fit-teħid ta' deċiżjonijiet maġġuri u jagħżlu persunal maniġerjali ta' intrapriżi b'investiment mill-Istat. Barra minn hekk, skont l-Artikolu 17 tal-Liġi msemmija hawn fuq dwar l-Assi tal-Istat, l-intrapriżi b'investiment mill-Istat għandhom jaċċettaw l-amministrazzjoni u s-superviżjoni mill-gvernijiet u d-dipartimenti u l-aġenziji governattivi rilevanti, jaċċettaw is-superviżjoni pubblika u jkunu responsabbli lejn il-kontributuri kapitali.

(145) Barra minn hekk, il-GTĊ għandu wkoll l-awtorità meħtieġa sabiex jinteraġixxi mal-istituzzjonijiet finanzjarji anki meta ma jkunux proprjetà tal-Istat, minħabba li kollha jaqgħu fil-ġuriżdizzjoni tal-awtorità regolatorja bankarja Ċiniża. Pereżempju, skont l-Artikoli 33 u 36 tal-Liġi dwar is-Superviżjoni Bankarja (15), is-CBRC għandha l-awtorità li tesiġi li l-istituzzjonijiet finanzjarji kollha stabbiliti fir-RPĊ jippreżentaw informazzjoni, bħal rapporti finanzjarji, rapporti statistiċi u informazzjoni dwar l-operazzjonijiet tan-negozju u l-ġestjoni. Is-CBRC tista' wkoll tagħti struzzjonijiet lill-istituzzjonijiet finanzjarji sabiex jiddivulgaw informazzjoni lill-pubbliku. F'dan ir-rigward, il-Kummissjoni ma setgħetx tifhem għaliex il-GTĊ ma setax jitlob lil dawn l-istituzzjonijiet finanzjarji biex iwieġbu għall-kwestjonarju speċifiku mħejji mill-Kummissjoni għall-fini ta' din l-investigazzjoni. Il-GTĊ ma kienx mitlub jiġbor, jirrieżamina u jipproduċu l-informazzjoni mitluba. Il-GTĊ kien biss mitlub jassisti lill-Kummissjoni biex tikseb l-informazzjoni meħtieġa mingħand l-istituzzjonijiet finanzjarji.

(146) Minbarra dan, għalkemm ipprovdew xi spjegazzjonijiet ġenerali dwar il-funzjonament tas-sistemi tal-approvazzjoni tas-self u tal-ġestjoni tar-riskju tagħhom, ebda wieħed mill-banek tal-Istat li kkooperaw ma pprovda informazzjoni speċifika dwar is-self ipprovdut lill-produtturi esportaturi inklużi fil-kampjun, billi sostnew li huma kienu marbuta b'rekwiżiti statutorji u regolatorji u bi klawżoli kuntrattwali fir-rigward tal-kunfidenzjalità tal-informazzjoni relatata mal-produtturi esportaturi inklużi fil-kampjun.

(147) Għalhekk, il-Kummissjoni ma kinitx tal-fehma li hija imponiet piż mhux raġonevoli fuq il-GTĊ. Mill-bidu, il-Kummissjoni llimitat l-investigazzjoni tagħha għal dawk l-istituzzjonijiet finanzjarji li kienu pprovdew self lill-produtturi esportaturi inklużi fil-kampjun. Il-Kummissjoni tqis ukoll li l-kwestjonarju fih gwida suffiċjenti dwar kif tippreżenta l-informazzjoni mitluba u kif tħejji l-verżjonijiet mhux kunfidenzjali tat-tweġibiet. Il-GTĊ ma spjegax lanqas liema struzzjonijiet speċifiċi fil-kwestjonarju allegatament ma nftehmux. Għal raġunijiet ta' ċarezza, il-Kummissjoni sempliċement talbet l-assistenza tal-GTĊ biex tikseb l-informazzjoni neċessarja mingħand l-istituzzjonijiet finanzjarji madankollu, dawn xorta naqsu milli jikkooperaw. B'hekk, hija dehrilha li t-talbiet lill-GTĊ kienu raġonevoli u li l-gwida kienet suffiċjenti.

(148) Barra minn hekk, il-Kummissjoni talbet lill-banek li kkooperaw sabiex jikkuntattjaw lill-produtturi esportaturi inklużi fil-kampjun fir-rigward tal-permess tagħhom li jagħtu aċċess għall-informazzjoni speċifika għall-kumpaniji miżmuma mill-banek. Madankollu, minkejja t-talba espliċita mill-Kummissjoni, la l-GTĊ u ebda wieħed mill-banek li kkooperaw ma għamlu dan.

(149) Il-Kummissjoni talbet ukoll lill-produtturi esportaturi inklużi fil-kampjun sabiex jagħtu aċċess għall-informazzjoni speċifika għall-kumpaniji miżmuma mill-banek kollha, kemm dawk tal-Istat kif ukoll dawk privati, li mingħandhom irċevew self. Għalkemm il-produtturi esportaturi inklużi fil-kampjun qablu li jipprovdu aċċess għad-data tal-bank li tappartjeni lilhom, il-banek irrifjutaw li jipprovdu l-informazzjoni dettaljata meħtieġa, billi sostnew li din l-informazzjoni kienet kunfidenzjali u ma setgħetx tiġi rilaxxata.

(150) Il-Kummissjoni rċeviet biss informazzjoni dwar l-istruttura korporattiva u s-sjieda mill-erba' banek tal-Istat imsemmija fil-premessa (52), iżda mhux l-informazzjoni msemmija fuq dwar is-self ipprovdut lill-produtturi esportaturi inklużi fil-kampjun. Barra minn hekk, il-Kummissjoni ma rċeviet ebda informazzjoni minn ebda waħda mill-istituzzjonijiet finanzjarji l-oħrajn li kienu pprovdew self lill-produtturi esportaturi inklużi fil-kampjun. Wieħed minn dawn il-banek, EXIM, irrifjuta li jipprovdi l-Istatut ta' Assoċjazzjoni tiegħu, billi sostna li dan kien informazzjoni kunfidenzjali u, għalhekk, ipprovda biss informazzjoni parzjali dwar il-governanza korporattiva tiegħu.

(151) Bl-istess mod, ma ġiet ipprovduta lill-Kummissjoni ebda informazzjoni speċifika dwar il-valutazzjonijiet tar-riskju, il-proċess ta' approvazzjoni tas-self intern jew il-valutazzjoni tal-affidabbiltà kreditizja tas-self mogħti lill-produtturi esportaturi inklużi fil-kampjun, kif spjegat fil-premessi minn (146) sa (150) hawn fuq. Madankollu, din l-informazzjoni kienet meħtieġa sabiex jiġi ddeterminat jekk is-self kienx ipprovdut b'rati preferenzjali lill-produtturi esportaturi inklużi fil-kampjun. Billi dawn id-dokumenti huma tipikament interni għall-banek rilevanti, huma ma jistgħux jiġu pprovduti permezz tat-tweġibiet għall-kwestjonarju tal-produtturi esportaturi inklużi fil-kampjun.

(152) Minħabba li ma kellha l-ebda informazzjoni fir-rigward tal-biċċa l-kbira tal-banek tal-Istat li pprovdew self lill-produtturi esportaturi inklużi fil-kampjun u l-ebda informazzjoni speċifika għall-kumpaniji dwar is-self ipprovdut mill-banek li kkooperaw, il-Kummissjoni qieset li hija ma kinitx irċeviet informazzjoni kruċjali rilevanti għal dan l-aspett tal-investigazzjoni.

(153) Għalhekk, minħabba l-grad ta' nuqqas ta' kooperazzjoni, il-Kummissjoni infurmat lill-GTĊ li jista' jkollha tirrikorri għall-użu tal-fatti disponibbli skont l-Artikolu 28(1) tar-Regolament bażiku meta teżamina l-eżistenza u l-firxa tal-allegat sussidjar mogħti permezz ta' self preferenzjali u tat lill-GTĊ perjodu ta' żmien sabiex jikkummenta.

(154) Il-GTĊ ma ppreżenta ebda kumment rigward l-applikazzjoni tal-Artikolu 28(1) tar-Regolament bażiku.

(155) Għalhekk, il-Kummissjoni kellha tistrieħ parzjalment fuq il-fatti disponibbli meta eżaminat l-eżistenza u l-firxa tal-allegat sussidjar mogħti permezz ta' self preferenzjali.

3.3.2. Assigurazzjoni ta' kreditu għall-esportazzjoni

(156) Il-Kummissjoni talbet lill-GTĊ sabiex jibgħat kwestjonarju speċifiku lil Sinosure. Sinosure pprovdiet tweġiba għall-kwestjonarju.

(157) Madankollu, hija wieġbet biss parzjalment għall-kwestjonarju speċifiku dwar l-assigurazzjoni ta' kreditu għall-esportazzjoni pprovduta lill-produtturi esportaturi inklużi fil-kampjun. Barra minn hekk, Sinosure naqset milli tipprovdi d-dokumentazzjoni ta' sostenn mitluba dwar il-governanza korporattiva tagħha, bħar-Rapport Annwali tagħha jew l-Istatut ta' Assoċjazzjoni tagħha, billi sostniet li din kienet informazzjoni kunfidenzjali.

(158) Sinosure ma tat ebda informazzjoni speċifika dwar l-assigurazzjoni ta' kreditu għall-esportazzjoni pprovduta lill-industrija tar-roti elettriċi, il-livell tal-primjums tagħha jew figuri dettaljati relatati mal-profittabbiltà tan-negozju tal-assigurazzjoni ta' kreditu għall-esportazzjoni tagħha.

(159) Fin-nuqqas ta' tali informazzjoni, il-Kummissjoni kienet tal-fehma li hija ma rċeviet ebda informazzjoni kruċjali rilevanti għal dan l-aspett tal-investigazzjoni.

(160) Kif deskritt fil-premessi (144), il-Kummissjoni hija tal-fehma li l-informazzjoni mitluba mill-entitajiet tal-Istat (kemm jekk dawn ikunu kumpaniji kif ukoll jekk ikunu istituzzjonijiet pubbliċi / finanzjarji) hija disponibbli għall-GTĊ għall-entitajiet kollha fejn il-GTĊ huwa l-azzjonist ewlieni jew maġġoritarju. Dan huwa wkoll il-każ għal Sinosure, li hija entità kompletament tal-Istat. Għalhekk, il-Kummissjoni infurmat lill-GTĊ li hija jista' jkollha tirrikorri għall-użu tal-fatti disponibbli skont l-Artikolu 28(1) tar-Regolament bażiku meta teżamina l-eżistenza u l-firxa tal-allegat sussidjar mogħti permezz ta' assigurazzjoni ta' kreditu għall-esportazzjoni u tat lill-GTĊ perjodu ta' żmien sabiex jikkummenta.

(161) Il-GTĊ ma ppreżenta ebda kumment rigward l-applikazzjoni tal-Artikolu 28(1) tar-Regolament bażiku.

(162) B'hekk, il-Kummissjoni kellha tistrieħ parzjalment fuq il-fatti disponibbli għas-sejbiet tagħha dwar l-assigurazzjoni ta' kreditu għall-esportazzjoni.

3.3.3. L-għoti ta' inputs b'rimunerazzjoni inqas minn dik adegwata

(163) Il-Kummissjoni talbet lill-GTĊ sabiex jibgħat kwestjonarju, ipprovdut mill-Kummissjoni, lill-fornituri domestiċi ta' parts (jiġifieri magni, batteriji u unitajiet ta' kontroll) tal-produtturi esportaturi inklużi fil-kampjun. Għal dan il-għan, il-Kummissjoni talbet ukoll lill-produtturi esportaturi kollha inklużi fil-kampjun sabiex jipprovdu lill-GTĊ b'lista tal-fornituri domestiċi tagħhom.

(164) Filwaqt li l-produtturi esportaturi inklużi fil-kampjun ikkomunikaw lill-GTĊ il-lista tal-fornituri domestiċi tagħhom, il-GTĊ irrifjuta li jibgħat kwalunkwe kwestjonarju lil dawn il-fornituri. Il-GTĊ sostna li dan jirrappreżenta piż bla bżonn għalihom. Huma sostnew ukoll li minħabba li dawn il-kumpaniji jaġixxu b'mod indipendenti mill-GTĊ, l-intervent tagħhom ma kien jagħti l-ebda riżultat.

(165) Il-Kummissjoni ma qablitx ma' din il-fehma. L-ewwel nett, hija tqis li l-piż tad-dispaċċ ta' kwestjonarju diġà mħejji għal lista ta' kuntatt diġà pprovduta ma kienx sinifikanti, speċjalment meta wieħed iqis il-possibbiltà suġġerita li tintuża l-posta elettronika. It-tieni nett, il-Kummissjoni kienet tal-fehma li l-awtoritajiet kien ikollhom impatt kbir sabiex jikkonvinċu lill-kumpaniji mhux investigati direttament sabiex jikkooperaw bil-għan li tiġi stabbilita s-sitwazzjoni tas-suq fiċ-Ċina. Tabilħaqq, fil-fehma tal-Kummissjoni, li l-kumpaniji jirċievu talba mingħand il-GTĊ biex jikkooperaw fl-investigazzjoni, kien ikun aktar effikaċi milli kieku l-istess kumpaniji kellhom jirċievu ittra mingħand il-Kummissjoni. Fi kwalunkwe każ, il-Kummissjoni tqis li l-informazzjoni li tista' tiġi pprovduta mill-fornituri lill-industrija tar-roti elettriċi hija essenzjali sabiex jiġi ddeterminat jekk l-industrija tar-roti elettriċi rċevietx inputs b'rimunerazzjoni inqas minn dik adegwata. Il-Kummissjoni għalhekk ikkunsidrat li l-informazzjoni għandha tkun miġbura f'dan ir-rigward u li l-GTĊ huwa fl-aħjar pożizzjoni biex jagħmel dan jew, għall-inqas, biex jiffaċilita l-proċess kif mitlub mill-Kummissjoni. Ikun ukoll fl-interess tal-industrija tar-roti elettriċi fiċ-Ċina li tikkonfuta l-allegazzjonijiet fl-ilment li kieku jirċievu inputs b'remunerazzjoni inqas minn adegwata. Għalhekk, l-argumenti tal-GTĊ f'dan ir-rigward ġew irrifjutati.

(166) Il-GTĊ irrifjuta wkoll li jipprovdi lista sħiħa tal-fornituri ta' inputs domestiċi u l-istruttura tas-sjieda tagħhom, billi sostna li din kienet informazzjoni kunfidenzjali. F'dan ir-rigward, il-Kummissjoni tosserva li r-Regolament bażiku jipprovdi għal modi biex tkun protetta l-informazzjoni kunfidenzjali. Barra minn hekk, il-GTĊ ma indikax liema mill-fornituri magħrufa kienu entitajiet tal-Istat u liema kienu ta' proprjetà privata. Il-GTĊ spjega li huwa ma kellux l-awtorità li jitlob informazzjoni bħal din mingħand il-kumpaniji li ma weġbux għall-kwestjonarju, minħabba li dawn joperaw b'mod indipendenti mill-GTĊ. Madankollu, il-Kummissjoni hija tal-fehma li l-informazzjoni mitluba mingħand l-entitajiet tal-Istat (kemm jekk dawn ikunu kumpaniji kif ukoll jekk ikunu istituzzjonijiet pubbliċi / finanzjarji) hija disponibbli għall-GTĊ għall-entitajiet kollha fejn il-GTĊ huwa l-azzjonist ewlieni jew maġġoritarju. Barra minn hekk, meta tintalab liċenzja tan-negozju jew it-tiġdid tagħha jeħtieġ li tkun ipprovduta informazzjoni dwar il-parteċipazzjoni azzjonarja tagħhom lill-Amministrazzjoni tal-Industrija u tal-Kummerċ. F'dan il-kuntest, l-informazzjoni dwar il-parteċipazzjoni azzjonarja tkun disponibbli għall-GTĊ. Barra minn hekk, il-GTĊ naqset milli tipprovdi informazzjoni dwar l-ipprezzar.

(167) Produttur wieħed biss ta' magni elettriċi u fornitur ta' batteriji, Bafang, li pprovda inputs lill-produtturi esportaturi inklużi fil-kampjun, ippreżenta ruħu u talab li jintbagħat kwestjonarju speċifiku maħsub għall-fornituri. Dan il-fornitur ippreżenta wkoll tweġiba għall-kwestjonarju. Ma kien hemm ebda fornitur ieħor ta' materjali ta' input li ppreżentaw ruħhom.

(168) Fil-qosor, il-Kummissjoni kienet tal-fehma li hija ma kellhiex informazzjoni importanti dwar tliet aspetti: l-ewwel, informazzjoni dwar l-istruttura ta' sjieda u governanza tal-produtturi li ma kkooperawx. Mingħajr din l-informazzjoni, il-Kummissjoni ma setgħetx tiddetermina jekk dawn il-produtturi humiex korpi pubbliċi jew le. It-tieni, informazzjoni speċifika għall-kumpaniji mill-produtturi li ma kkooperawx, pereżempju, informazzjoni dwar l-iffissar tal-prezzijiet tal-inputs ipprovduti lill-esportaturi inklużi fil-kampjun. It-tielet, informazzjoni dwar l-istruttura tas-suq. Madankollu, l-informazzjoni li suppost kellha tiġi pprovduta mill-fornituri domestiċi tal-inputs hija meħtieġa sabiex jiġi ddeterminat jekk l-inputs ġewx ipprovduti b'rimunerazzjoni inqas minn dik adegwata lill-produtturi esportaturi inklużi fil-kampjun. Barra minn hekk, din l-informazzjoni tista' tiġi pprovduta biss mill-fornituri tal-inputs infushom u, b'hekk, ma tistax tingħata permezz tat-tweġibiet tal-kwestjonarju tal-produtturi esportaturi inklużi fil-kampjun. L-informazzjoni dwar l-istruttura tas-suq kienet essenzjali wkoll u l-GTĊ kien fl-aħjar pożizzjoni biex jipprovdi tali informazzjoni jew tal-inqas sabiex jgħin lill-Kummissjoni tiksibha minn għand il-fornituri tal-input.

(169) Għalhekk, il-Kummissjoni kienet tal-fehma li hija ma rċeviet ebda informazzjoni kruċjali rilevanti għal dan l-aspett tal-investigazzjoni.

(170) Għalhekk, il-Kummissjoni infurmat lill-GTĊ li hija jista' jkollha tirrikorri għall-użu tal-fatti disponibbli skont l-Artikolu 28(1) tar-Regolament bażiku meta teżamina l-eżistenza u l-firxa tal-allegat sussidjar mogħti permezz tal-għoti ta' inputs b'rimunerazzjoni inqas minn dik adegwata u tat lill-GTĊ perjodu ta' żmien sabiex jikkummenta. Il-GTĊ ma pprovda ebda kumment.

(171) Giant sostna li l-Kummissjoni interpretat b'mod żbaljat l-Artikolu 28 tar-Regolament bażiku. Huwa sostna li l-Artikolu 28 jirreferi għal nuqqas ta' kooperazzjoni tal-partijiet interessati u li l-fornituri tal-magni u tal-batteriji mhumiex partijiet interessati. Huwa qal ukoll li ma hemm l-ebda allegazzjoni li Giant naqas milli jikkoopera u li huwa pprovda l-informazzjoni kollha dwar ix-xiri tiegħu ta' magni u batteriji. Barra minn hekk huwa sostna li l-Kummissjoni kien imissha kkuntattjat lil fornituri direttament minflok tiddependi mill-GTĊ biex iwettaq kompiti tal-awtorità li tkun qed tinvestiga; jiġifieri tibgħat kwestjonarji lill-fornituri tal-materjal ta' input.

(172) F'dan ir-rigward, primarjament għandu jkun innotat li mhuwiex ikkontestat li Giant ikkoopera bis-sħiħ fl-investigazzjoni u li pprovda l-informazzjoni kollha mitluba. Madankollu, kif imsemmi fil-premessi minn (163) sa (167) u kif miġbur fil-qosor fil-premessa (168), ta' min ifakkar li l-GTĊ ma kkooperax bl-aħjar mod li seta' biex b'hekk il-Kummissjoni ma kellhiex informazzjoni importanti dwar diversi aspetti ta' din il-parti tal-investigazzjoni, jiġifieri informazzjoni dwar is-sjieda u l-istruttura tal-governanza tal-fornituri tal-input, u informazzjoni dwar l-istruttura u l-imġiba tas-suq billi l-GTĊ naqas milli jipprovdi tweġiba adegwata għall-kwestjonarju u wkoll informazzjoni speċifika mingħand il-fornituri tal-input billi l-GTĊ naqas milli jgħaddi l-kwestjonarju rilevanti lil lista ta' kuntatt tal-fornituri ta' materjal ta' input. Sa fejn għandu x'jaqsam id-dispaċċ tal-kwerstjonarju, qed issir referenza għall-premessi (164) u (165) fejn din il-kwistjoni diġà hija trattata. Fi kwalunkwe każ, billi l-GTĊ għandu bla dubju jiġi kkunsidrat bħala parti interessata f'dan il-proċediment, tqies li l-Kummissjoni ma interpretatx ħażin l-Artikolu 28 tar-Regolament bażiku meta ikkunsidrat li l-GTĊ kien qed jikkoopera parzjalment u użat il-fatti disponibbli f'dawk il-kwistjonijiet fejn, bħala konsegwenza ta' kooperazzjoni parzjali mill-GTĊ, il-Kummissjoni ma kellhiex informazzjoni importanti li kellha tiġi pprovduta mill-GTĊ direttament u mill-fornituri ta' materjal ta' input wara li rċevew il-kwestjonarju rilevanti mingħand il-GTĊ. Fuq il-bażi ta' dan, it-talba kellha tiġi rifjutata.

(173) Għalhekk, il-Kummissjoni kellha tistrieħ ukoll fuq il-fatti disponibbli għas-sejbiet tagħha dwar il-forniment ta' magni elettriċi u batteriji b'rimunerazzjoni inqas minn dik adegwata skont l-Artikolu 28(1).

3.4. Sussidji u programmi ta' sussidju fil-kamp ta' applikazzjoni tal-investigazzjoni attwali

(174) Fuq il-bażi tal-informazzjoni inkluża fl-ilment, fin-Notifika ta' bidu u fit-tweġibiet għall-kwestjonarju tal-Kummissjoni, ġie investigat l-allegat sussidjar permezz tas-sussidji li ġejjin mill-GTĊ: (a) L-għoti ta' self preferenzjali u krediti diretti minn banek tal-politika tal-Istat u banek kummerċjali tal-Istat. (b) Assigurazzjoni preferenzjali ta' kreditu għall-esportazzjoni. (c) Programmi ta' Għotjiet: — programmi ta' għotjiet bħall-“Famous Brand Programme”, “Famous Chinese Trademark”, “Excellent brand enterprises”, “Top Tax-Payer”, “AAA Enterprise”, “China Far-famed Brand” u programmi lokali bħas-“Science and Technology Progress Medal of Shandong Province” jew il-“Famous Product of Jiangsu Province”; — għotjiet għal kisbiet teknoloġiċi, bħal għotjiet għall-innovazzjoni tat-teknoloġija, għotjiet għall-iżvilupp industrijali ta' teknoloġija avvanzata, għotjiet għat-trasformazzjoni u l-ammeljorament tat-teknoloġija u għotjiet għall-effiċjenza enerġetika tal-prodotti, sussidji għall-kultivazzjoni ta' talent b'ħila teknika għolja, sussidji għal prodotti ġodda ta' teknoloġija avvanzata, premjijiet għall-progress fix-xjenza u t-teknoloġija, sussidji oħrajn relatati mat-teknoloġija; — għotjiet għall-iżvilupp korporattiv, bħal għotjiet maħsuba sabiex jinkoraġġixxu r-riforma tas-sistema tal-ishma jew l-elenkar fuq il-Borża, fondi għall-iżvilupp industrijali; — fondi ta' sussidju għall-impjiegi u fondi għat-taħriġ u għotjiet reġjonali maħsuba sabiex jappoġġaw l-iżvilupp ekonomiku, bħall-“One Million Skilled Talent Training Benefit Plan”, il-“Post-doctor policy” u skemi oħrajn immirati sabiex itejbu l-kompetenza tal-impjegati tal-intrapriżi u jnaqqsu l-kostijiet lavorattivi tagħhom. — fondi minn gvernijiet lokali ta' diversi provinċji Ċiniżi, pereżempju, programmi sponsorjati minn Tianjin, bħal għotja ta' assistenza għall-esportazzjoni pprovduta mill-belt ta' Tianjin; fond għall-iżvilupp tad-ditta tal-esportazzjoni pprovdut mill-belt ta' Tianjin; — fond tax-xjenza u t-teknoloġija għaż-Żona Ġdida ta' Binhai fi Tianjin u għaż-Żona ta' Żvilupp Teknoloġiku u Ekonomiku ta' Tianjin; — ċentri tat-teknoloġija tal-intrapriżi (Tianjin City u d-Distrett ta' Jinnan); Fond ta' Għajnuna għall-Iżvilupp tal-Park Industrijali tar-Roti ta' Tianjin u Fond ta' Għajnuna għall-Kostruzzjoni u l-Iżvilupp Speċjali taż-Żona Speċjali ta' Tianjin Binhai; — għotjiet ad hoc ipprovduti minn awtoritajiet muniċipali / provinċjali, bħall-fondi ta' privattivi, fondi u għotjiet għax-xjenza u t-teknoloġija, fondi għall-iżvilupp tan-negozju, fondi għall-promozzjoni tal-esportazzjoni. (d) Dħul tal-gvern li huwa b'xi mod ieħor dovut, mitluf jew mhux miġbur, inklużi: — Trattament preferenzjali tat-taxxa fuq l-introjtu u kumpens tat-taxxa għar-Riċerka u l-Iżvilupp u trattament preferenzjali tal-introjtu lil intrapriżi li jinsabu f'żoni speċifiċi ta' żvilupp; — Benefiċċji għat-tnaqqis tat-Taxxa fuq l-Introjtu tal-Intrapriżi (Enterprise Income Tax, EIT) għal intrapriżi ta' teknoloġija avvanzata u ġdida; — Tnaqqis ta' taxxa minn ras il-għajn għal dividendi minn intrapriżi Ċiniżi b'investiment barrani u l-kumpaniji omm mhux Ċiniżi tagħhom. (e) Dħul mitluf permezz ta' Programmi tat-Taxxa Indiretta u t-Tariffi tal-Importazzjoni: — Eżenzjonijiet mill-VAT u ribassi tat-tariffa tal-importazzjoni għall-użu ta' tagħmir u teknoloġija importati; — Rinunzji tat-tariffa tal-importazzjoni għall-ipproċessar tal-kummerċ. (f) Il-provvista ta' prodotti u servizzi mill-gvern għal rimunerazzjoni inqas minn dik adegwata (less than adequate remuneration, LTAR): — il-forniment ta' art għal rimunerazzjoni inqas minn dik adegwata; — il-forniment ta' enerġija (pereżempju, elettriku jew gass) għal rimunerazzjoni inqas minn dik adegwata lil industriji ppreferuti; — il-forniment ta' materjali ta' input (jiġifieri batteriji, magni u parts oħrajn tar-roti, kemm jekk diġà mmuntati kif ukoll jekk le) għal rimunerazzjoni inqas minn dik adegwata.

3.5. Finanzjament u assigurazzjoni preferenzjali: self

(175) Skont l-informazzjoni pprovduta mill-ħames produtturi esportaturi inklużi fil-kampjun, 18-il istituzzjoni finanzjarja li jinsabu fir-RPĊ ipprovdewlhom self, linji ta' kreditu jew aċċettazzjonijiet bankarji. Minn dawn it-18-il istituzzjoni finanzjarja, 11 kienu banek tal-Istat (16). Is-seba' (7) istituzzjonijiet finanzjarji l-oħrajn kienu jew ta' proprjetà privata jew inkella l-proprjetà tagħhom ma setgħetx tiġi stabbilita minħabba n-nuqqas ta' kooperazzjoni deskritt fil-premessi minn (141) sa (155). Erba' banek tal-Istat biss imlew il-kwestjonarju speċifiku maħsub għall-banek (jew għal istituzzjonijiet finanzjarji oħrajn), minkejja talba lill-GTĊ sabiex jiġu kkuntattjati l-istituzzjonijiet finanzjarji kollha rilevanti li kienu pprovdew self lill-produtturi esportaturi inklużi fil-kampjun u sabiex dawn jiġu pprovduti bil-kwestjonarji rilevanti.

3.5.1. Banek tal-Istat li jaġixxu bħala korpi pubbliċi

(176) Il-Kummissjoni vverifikat jekk il-banek tal-Istat kinux qegħdin jaġixxu bħala korpi pubbliċi fis-sens tal-Artikoli 3 u 2(b) tar-Regolament bażiku. F'dan ir-rigward, it-test applikabbli sabiex jiġi stabbilit li impriża tal-Istat hija korp pubbliku huwa kif ġej (17): “Li jgħodd huwa jekk entità għandhiex l-awtorità li teżerċita funzjonijiet governattivi, aktar milli kif din l-awtorità tkun inkisbet. Hemm ħafna modi differenti ta' kif il-gvern fis-